Gavranović: Informacije iz Dejtona primijeniti u Banjaluci | Banjaluka.net\nGavranović: Informacije iz Dejtona primijeniti u Banjaluci\nGradočelnik Banjaluke Slobodan Gavranović istakao je da je, boraveći u američkom gradu Dejtonu na trodnevnoj konferenciji povodom obilježavanja 20 godina od potpisivanja Dejtonskog mirovnog sporazuma, čuo mnogo korisnih informacija koje će primijeniti u Banjaluci.\nGavranović je naveo da je u okviru konferencije potpisan i memorandum o saradnji gradova Banjaluke, Sarajeva, Mostara i Dejtona.\n“Taj memorandum podrazumijeva naš aktivizam kada je riječ o saradnji na univerzitetskom planu, kao što je razmjena studenata i uvezivanje univerziteta ovih gradova”, rekao je Gavranović novinarima.\nOn je istakao značaj te uvezanosti i saradnje, s obzirom na to da Dejton ima izuzetno uređen i razvijen naučno-istraživački rad, te centar za inovativnost, kao i nekoliko vrlo značajnih institucija koje se bave naukom, razvojem i obrazovanjem.\n“Razgovarali smo i o mogućnostima korištenja njihovih znanja i tehnologija koje imaju u izgradnji komunalne infrastrukture”, rekao je Gavranović.\nOn je dodao da je bilo riječi i o aspektu bezbjednosti i video-nadzora gradskih saobraćajnica, koji je u ovom gradu izuzetno razvijen i uređen.\n“Na privrednom planu je dogovoreno da će potpisnici memoranduma razmjenjivati informacije o privrednim mogućnostima i projektima, jer su problemi na ovom polju svugdje isti”, rekao je Gavranović.\nPrema njegovim riječima, i u Dejtonu ima mnogo pogašenih preduzeća, koja su zbog jeftine radne snage preseljena u Kinu i druge destinacije.\nGavranović je naveo da je Banjaluka otvorena za saradnju i u oblasti kulture i sporta sa potpisnicima memoranduma, te da svoje potencijale predstavi i na ovim lokacijama, ali i da bude dobar domaćin za njihove projekte.


Naslovne strane za 10. avgust 2017. godine\nBeta 10. avgusta 2017. 08:50\nDnevne novine na naslovnim stranama od četvrtka, 10. avgusta, piše o posledicama odluke Hrvatske o povećanju taksi na uvoznu robu, hapšenju grupe Srba i Rusa kod Podujeva, prvoj optužnici Specijalnog suda za zločine OVK i drugim temama.\nALO – „Savetnik Zaeva sa ženom krao po prodavnicama“, o izveštaju američke policije o hapšenju Zorana Bašanovića. „Dajte mi sobu da ne živim na ulici“, list prenosi ispovest vladike Filareta.\nBLIC – „Optužnica protiv Dauta Haradinaja“, piše list i navodi da će se prva optužnica Specijalnog suda za zločine OVK odnositi na brata albanskog lidera sa Kosova Ramuša Haradinaja. O trojici sinova Olge Lovrić koju je ispred Centra za socijalni rad ubio suprug: „Siročići žive od skromne bakine penzije“.\nVEČERNJE NOVOSTI – O primeni novih carinskih propisa posle odluke Hrvatske o povećanju taksi na uvoz robe: „Hrvatsku pogodio carinski bumerang“. O hapšenju 11 osoba, srpskih i ruskih državljana, na granici kod Podujeva: „Albanci pohapsili Srbe i Ruse posle svadbe“. „Vučić vraća orla na krov zgrade Predsedništva“, list piše da je predsednik Srbije Aleksandar Vučić zatražio da se na zgradu Novog dvora vrati stari simbol.\nDANAS – „Vučić pod istragom Agencije za borbu protiv korupcije“, o tome da se ispituje da li je bivši premijer Aleksandar Vučić zloupotrebio funkciju za promociju u predsedničkoj kampanji. „Čekamo identifikaciju napadača na novinare Vajsa i Insajdera“, o tome da tužilaštvo i dalje čeka informacije MUP-a o napadima na novinare tokom mitinga SNS-a. „‘Kradljivci struje’ tuže EPS sudu u Strazburu“, o postupcima Elektrodistribucije Srbije na štetu gradjana. „Subvencije Er Srbiji 40 puta veće od ‘profita'“, o pozajmicama Etihada Er Srbiji uz visoke kamate.\nINFORMER – „Ludilo Vlada plaća da pljuju Vučića“, list piše o projektima medija koje je odobrio ministar kulture Vladan Vukosavljević. O pretnji velikog rata: „Tramp baca nuklearku na Kima“.\nKURIR – „Dijana siledžija prijavljena zbog fizičkog nasilja“, list nastavlja sa pisanjem o državnoj sekretarki u Ministarstvu unutrašnjih polova Srbije. „‘Er Srbija’ izbacila autistično dete iz aviona“, priča o autističnom sinu istoričara Čedomira Antića kome nije dozvoljeno da putuje avion te kompanije.\nPOLITIKA – „Nepoznati kupac nudi otpremnine radnicima“, naslov je teksta o privatizaciji Galenike. „Ukradeno 450 kilograma bakra pod naponom od 25.000 volti“, o kradji 300 metara kontaktne mreže u stanici Zuce, izmedju Vrčina i Belog Potoka. „Telenor prodao banku bugarskom investicionom fondu“, o prodaji 85 odsto udela u banci koju je osnovala telekomunikaciona kompanija.\nSRPSKI TELEGRAF – „Putinov plan za Srbiju u tri tačke“, list piše o strategiji ruskog pdsednika. „Brat Ramuša Haradinaja optužen za klanje Srba“, o zločinima Oslobodilačke vojske Kosova pred Specijalnim sudom.


Globalna neprofitna organizacija CDP objavila je svoju 17. “A-listu”, koja sadrži 179 kompanija izabranih na osnovu njihove korporativne transparentnosti i aktivnosti u vezi sa klimatskim promenama. Rangiranje je objavljeno uoči godišnjeg sastanka Svetskog ekonomskog foruma u Davosu.\nViše od 8.400 kompanija, koje čine više od 50% globalne tržišne kapitalizacije objavilo je podatke o životnoj sredini preko CDP-a u 2019. godini, ali samo 2% je ušlo na “A-listu”, navodi se na sajtu Projekta za objavljivanje količine emisija ugljenika (Carbon Disclosure Project – CDP).\nPlatforma CDP-a jedan je od najbogatijih izvora informacija na globalnom nivou o tome kako kompanije i vlade deluju o oblasti zaštite životne sredine\nOsim kompanija još 920 gradova, država i regiona objavilo je svoje podatke o životnoj sredini, što platformu CDP-a čini jednim od najbogatijih izvora informacija na globalnom nivou o tome kako se kompanije i vlade odnose prema životnoj sredini.\n“A-lista” sadrži kompanije koje dolaze iz 22 zemlje širom sveta. Zemlje u kojima se nalaze sedišta većine kompanija su Japan (38), SAD (35) i Francuska (22).\nU regionalnom smislu, Evropa ima najviše kompanija na listi\nKada je reč o regionima, “A-lista” ima najviše kompanija koje iz Evrope, skoro polovinu od ukupnog broja (85 kompanija), a slede Azija (51) i Severna Amerika (36).\nAstraZeneca, Alphabet, BT Group, Citigroup, CVS Health, Danone, H&M, Klabin, The LEGO Group, L’Oreal, Microsoft, Nestle, Ørsted, Sainsburys, Samsung Engineering, Sony, Unilever and Walmart su neke od vodećih kompanija na “A-listi”.\nCDP koristi detaljnu i nezavisnu metodologiju za procenu ovih kompanija, dodeljujući im ocenu od A do D na osnovu sveobuhvatnosti objavljivanja, svesti i upravljanja ekološkim rizicima i najboljih praksi uključujući liderstvo u zaštiti životne sredine, kao što je postavljanje ambicioznih i smislenih ciljeva. Oni koji sve to ne objavljuju ili ne obebeđuju dovoljno informacija dobijaju ocenu F.\nSchneider Electric se devetu godinu zaredom plasirao na “A-listu”\nKompanija Schneider Electric, lider u oblasti digitalne transformacije upravljanja energijom i automatizacije, saopštio je da je dobio dva važna priznanja – nalazi se na samom vrhu liste sto najodrživijih globalnih kompanija časopisa Corporate Knights i zauzeo je visoko mesto na “A-listi”.\nSchneider Electric je naveo da ga sedmu godinu zaredom časopis Corporate Knight rangira među sto najodrživijih globalnih kompanija. Kompanija je zauzela 29. mesto na ukupnoj listi i 1. mesto u svojoj kategoriji. Za listu je, inače, konkurisalo više od 7.500 kompanija.\n“A-lista” se smatra zlatnim standardom korporativne ekološke transparentnosti\nSchneider Electric je, takođe, devetu godinu zaredom rangiran na “A-listi”. Ova lista se smatra zlatnim standardom korporativne ekološke transparentnosti i važi za najrelevantniji izvor informacija o održivosti za kupce i investitore, navela je kompanija.\nTags: klimatske promene, Schneider Electric\nREAD NEXT: KONKURS: Dodela sredstava Zelenog fonda za pošumljavanje u 2020.\nPočetna » Vesti » Životna sredina » Objavljenja globalna A-lista ekološki najodgovornijih kompanija


U trgovinskom ratu nema troška, ni dobiti za treće zemlje - Ekonomske Vesti\n13. sep. 2014 Luka Matić Mihajlo Crnobrnja, sankcije, Vladimir Gligorov\nTrgovinski rat između Moskve i Brisela, koji se danas dodatno zaoštrava, doneće najveće finansijske probleme Rusiji i Evropskoj uniji, dok će trošak ili dobit trećih zemalja, osim Amerike koja takođe uvodi sankcije Rusiji, biti relativno mali, tvrde sagovornici Tanjuga.\nOni navode i da Srbija ne bi trebalo da bude naročito pogođena ovim sankcijama, a da će se prvi efekti uticaja osetiti ove zime.\nEkonomisti međutim ne mogu sa sigurnošću da procene da li će ovaj sukob imati značajnije globalne posledice jer nije poznato koliko će da traje.\nKako sada stvari stoje, globalnih posledica još uvek nema, jer je, kako dodaju, reč o usmerenim sankcijama, a ne o opštem embargu ili nekoj drugoj vrsti sveobuhvatnih sankcija.\nEkonomista Vladimir Gligorov međutim ocenjuje za Tanjug da, ukoliko dođe do trajnih promena u trgovačkom režimu između EU i Rusije, što je verovatno, ali ne i kratkoročno, doći će do promena u svetskoj trgovini koje bi mogle da budu značajne.\n„Povećala bi se regionalizacija trgovine nauštrb globalizacije“, ističe on i dodaje da će trenutno najveću štetu pretrpeti Rusija i EU, za razliku od trećih zemalja koje neće imati ni veći trošak, ali ni dobit.\nEvropska unija je od danas uvela novi paket sankcija Rusiji, a na meti su se našli ruski naftni giganti – „Rosnjeft“, „Transnjeft“ i „Gaspromnjeft“ kojima je zabranjen pristup evropskom finansijskom tržištu, a sankcije pogađaju i pet banaka – „Zberbank“, „VTB“, „Gaspromabank“, „VEB“ i „Roselhozbank“.\nRusija je ranije najavila kontramere, koje bi mogle da obuhvate zabranu uvoza automobila i nekih roba široke potrošnje iz EU, kao i zabranu preleta civilnih aviona preko ruske teritorije, ne računajući zabranu uvoza mnogih poljoprivredno-prehrambenih proizvoda koje su stupile na snagu.\nSvetski analitičari navode da je ovaj novi paket sankcija EU potencijalno opasan za Rusku ekonomiju koja beleži drastičan pad.\nPokazatelji ruske privrede nisu nimalo svetli i govore da se Rusija „tetura na ivici recesije“, da rast nije zabeležen od aprila do juna, a tokom cele prošle godine iznosio je svega 1,3 odsto.\n„Posle nekoliko godina zamaha zahvaljujući prihodima od gasa i nafte, ekonomija se sada suočava sa manjim prilivom investicija i kapitala“, ocenjuje britanska TV mreža.\nNi Nemačka na drugoj strani nije pošteđena negativnog uticaja sankcija s obzirom da je izvoz u Rusiju prošle godine dostigao neverovatnih 38 milijardi evra, što je ujedno i najveći izvoz u EU.\nŠto je još važnije, Nemačka zadovoljava sa više od 30 odsto svojih potreba ruskim naftom i gasom, dok se taj broj penje na čitavih 100 odsto kod zemalja nekadašnjeg istočnog bloka.\nEvropski izvoznici hrane se uveliko suočavaju sa gubicima pošto je Rusija uvela embargo na uvoz mnogih prehrambenih proizvoda iz EU kao momentalni odgovor na prehodnu rundu sankcija Brisela.\nUpitan gde će Evropa plasirati svoje viškove, Gligorov odgovara da je to kratkoročan problem, bar kada je reč o poljoprivrednim proizvodima jer će se oni prodati na domaćem tržištu po nižim cenama.\n„Hoće li doći do dugoročnije promene u poljoprivrednoj politici EU, to je teško reći, a ne bi bilo rđavo.\nNema mnogo smisla da visoko razvijene zemlje u EU budu izvoznice subvencionisanih proljoprivrednih proizvoda“, ocenio je ovaj saradnik Bečkog instituta za ekonomska istraživanja.\nSrbija prema njegovim rečima ne bi trebalo da naročito bude pogođena ovim sankcijama.\n„Veće negativne posledice po ulaganja bi mogla da ima povećana neizvesnost oko stabilnosti opredeljenja Srbije za člansto u EU i za regionalnu saradnju. Naime, ključno je povećanje ponude razmenljivih dobara, industrijskih kao i poljoprivrednih kako za evropska tako i za susedna tržišta“, ocenio je on.\nGligorov upozorava da je veoma važno da Srbija ne podlegne izazovu tako što bi se privredne aktivnosti podredile profiterstvu od sankcija, na bilo kojoj strani, jer specijalizacija šverca, metaforički rečeno ima dalekosežne negativne posledice.\nProfesor Fakulteta za ekonomiju, finansije i administraciju (FEFA) Mihajlo Crnobrnja rekao je za Tanjug da će posledice koje će Srbija osetiti od ovog hladnog rata biti mnogo jasnije već od ove zime jer je gas jedan od glavnih insturmenata kojim raspolaže i Rusija, ali i Ukrajina jer uglavnom gas za Srbiju dolazi preko Ukrajine i Mađarske.\n„Može se lako desiti da naše gasne rezerve ne izdrže tokom cele zime, odnosno da imamo negativne konsekvence na grejanje, proizvodnju, smanjivanje BDP-a“, rekao je Crnobrnja.\nTeranje neke vrste ekonomskog inata na globalnom nivou, prema njegovim rečima, može da dovede do smanjivanja trgovine, što utiče na smanjivanje stope rasta, a to opet izaziva povećanje nezaposlenosti.\n„Rusi prete da će zabraniti prelet preko Sibira što znači da će i pustnici na izvestan način osetiti to zaoštravanje odnosa velikih sila“, zaključuje Crnobrnja.\n← Utvrđen predlog rebalansa skupštinskog budžeta\nRusija: Potpuna zabrana za voće i povrće iz Turske


Trikovi i saveti: Da li je prilikom ulaska u zemlju nakon odmora u inostranstvu potreban PCR test?\nUkoliko se ovih dana vraćate sa odmora iz inostranstva, a slećete na aerodrom Konstantin Veliki, ukoliko niste vakcinisani prilikom ulaska našu zemlju neophodan je negativan PCR test\nFoto: Fly Naissus\nEpidemiološke mere za povratak u Republiku Srbiju sa putovanja su iste već neko vreme, i vakcinisani putnici se kreću bez problema s potvrdom o kompletnoj vakcinaciji, odnosno zelenim sertifikatom. Takođe, u zemlju je moguće ući ukoliko imate potvrdu o preležanom koronavirusu, ukoliko nije mlađa od 14 dana i starija od šest meseci, i koju je izdao zavod za javno zdravlje osnovan za teritoriju Republike Srbije. Međutim, nevaksinisani državljani naše zemlje, koji su u inostranstvu, na primer, otišli sa negativnim testom, i pri povratku moraju da prilože negativne rezultate PCR testa, ne starijeg od 48 sati od datuma izdavanja rezultata.\nOd momenta kada je uključen PCR test kao uslov, svi nevakcinisani putnici se toga pridržavaju, te je do putnika da li će se testirati u zemlji iz koje polaze ili pri ulasku u našu zemlju\nNadlezni naglašavaju da se o antigenskim testovima često piše, te da putnici imaju pogrešne informacije i da je ipak za ulazak u zemlju potreban isključivo PCR test.\nJedine zemlje za koje nije potreban PCR test za sada su Crnu Gora, Hrvatska, Albanija, Bosna i Hercegovina, Bugarska, Severnu Makedonija i Mađarska – iz ovih zemalja ni nevakcinisanima nije potreban test.\nKoja je cena testova?\nU Grčkoj PCR test košta 40 do 60 evra. U Turskoj cena je znatno niža i iznosi oko 15 evra, dok u nekim zemljama cena PCR testa dostiže i 160 evra za strance.\nLicima koja ne poseduju neki od navedenih dokumenata se prilikom pasoške kontrole za ulazak u zemlju uručuje pisano obaveštenje – zdravstveno upozorenje o obavezi pridržavanja mere karantina. Od dana prelaska državne granice, karantin mora da traje 10 dana u kućnim uslovima, te uz obaveznu prijavu nadležnoj COVID ambulanti ili teritorijalno nadležnom zavodu za javno zdravlje. I to u roku od 24 časa od časa prelaska državne granice.


Zelena planeta: u Indiji posađeno 66 miliona sadnica u jednom danu - Neverovatna Indija\nNaslovna Život Zelena planeta: u Indiji posađeno 66 miliona sadnica u jednom danu\nViše od milion i po volontera sadilo je od jutra do večeri mladice i očekuje se i potvrda rekorda od zvaničnika Ginisove knjige.\nU indiji je prethodnih dana za samo 12 sati posađeno čak 66 miliona sadnica, čime je oboren prošlogodišnji rekord. Više od milion i po volontera vredno je, od sedam ujutru od 19 sati uveče, radilo kako bi ne samo poboljšali prošlogodišnji rezultati (u jednom danu zasađeno 50 miliona sadnica na više od 6.000 lokacija), već i da se spreče dalje štetne posledice promene klime koje nastaju usled seče šuma.\nKako su izvestile svetske agencije, da li je oboren „zeleni“ rekord potvrdiće u narednom periodu zvaničnici Ginisove knjige rekorda.\nOvogodišnja akcija masovne sadnje obavljena je u priobalnom području reke Narmada, u saveznoj državi Madja Pradeš, u centralnom delu mnogoljudne zemlje. Sađenje je organizovano u 24 regiona i kako je jedan lokalni funkcioner izjavio za Ej-Bi-Si u „istorijskoj ekološkoj akciji“ za koju je novac obezbedila lokalna vlada, učestvovala su deca ali i stari. Sađeno je više od 20 različitih vrsta drveća.\nIndija je potpisnica Pariskog sporazuma i spremna je da rešava problem krčenja šuma na svojoj teritoriji. U narednom periodu, tačnije do 2030. godine, obavezala se da utroši više od šest milijardi dolara kako bi se sprečile negativne posledice po klimu tako što će pošumiti 12 odsto zemljišta, sada bez drveća.\nJedan od najčešćih razloga za krčenje ne samo u ovoj državi već i širom planete jeste dobijanje novih oranica za proizvodnju hrane. Nažalost, posledice seče stoletnih stabala su fatalne, sa planete godišnje nestane 15 milijardi stabala čime se neposredno u tiče na klimatske promene. U ukupnom procesu štetne emisije ugljen-dioksida u atmosferu nestanak i degradacija šuma u ukupnom „karbon otisku“ učestvuje sa 17 odsto, što je više od negativnog efekta koji ostavi čitav transportni sektor, podaci su Ujedinjenih nacija.\nSličan problem prisutan je i u Africi pa su se krajem prošle godine 10 najugroženijih država Crnog kontinenta zajedno obavezalo da će pošumiti 31,7 miliona hektara. U Australiji se koriste savremene tehnologije u cilju rešavanja problema pošumljavanja. Već dve godine koriste dronove kojima se snima teren i nakon identifikacije idealnih mesta iz malih letelica baca se seme. Učinak ove metode je oko milijardu novih sadnica godišnje.\n(A. C, „Politika“)\nPrethodni tekstIndija ne želi Kosovo u međunarodnim organizacijama!\nSledeći tekstAmbasadorka Indije sastala se sa novoizabranom premijerkom Republike Srbije\nU Indiji zasađeno 66 miliona stabala za 12 sati


Drakić-Ozan: CG i Turska baštine tradicionalno prijateljske veze, odlična osnova za unapređenje ekonomske saradnje\nsastanak predsjednice pkcg i turske ambasadorke\n„Ovdje se osjećamo kao kod kuće, što je velika prednost. Naši investitori vide svijetlu perspektivu Crne Gore kao buduće članice Evropske unije i zainteresovani su za ulaganje u njenu ekonomiju“\n3548 pregleda\t0 komentar(a)\nCrna Gora i Turska baštine tradicionalno prijateljske veze, koje su odlična osnova za unapređenje ekonomske saradnje, ocijenjeno je tokom sastanka predsjednice Privredne komore (PKCG) Nine Drakić i turske ambasadorke Songul Ozan.\n„Ovdje se osjećamo kao kod kuće, što je velika prednost. Naši investitori vide svijetlu perspektivu Crne Gore kao buduće članice Evropske unije i zainteresovani su za ulaganje u njenu ekonomiju“, rekla je Ozan.\nOna je, kako je saopšteno iz PKCG, kazala da žele da povećaju trgovinsku razmjenu, ocjenjujući da se mora zajednički raditi kako bi se taj cilj ostvario.\nOzan je dodala da Ambasada Turske usmjerava biznismene iz te zemlje ka Crnoj Gori.\nOna je podsjetila da postoji njihovo značajno interesovanje za crnogorske aerodrome, investicije u turizam, građevinski sektor i zdravstvo.\nOzan je podsjetila da u Turskoj postoje brojni start up-ovi koji mogu biti dobar uzor i mogući partneri crnogorskim.\nDrakić je naglasila da su Crnoj Gori potrebne investicije, prije svega, u proizvodne sektore, kako bi se doprinijelo diversifikaciji ekonomije i smanjenju ranjivosti na krize.\nKako Crnoj Gori predstoji proces digitalne transformacije ekonomije i društva, iskustva Turske u tom području su i te kako dobrodošla.\nDrakić je istakla veoma kvalitetnu saradnju sa Ambasadom i Unijom privrednih komora Turske (TOBB), te drugim asocijacijama, koja rezultira značajnim učešćem crnogorskih privrednika na turskim sajmovima.\nDrakić i Ozan su konstatovale da postoji prostor za organizovanje velikog foruma privrednika dvije države, kada to okolnosti dozvole, a koji će doprinijeti prezentaciji ekonomskih i investicionih potencijala te mogućnosti za ostvarivanje poslovne saradnje.\n„Izraženo je očekivanje da će se ubrzo organizovati sastanak Mješovite komisije Crne Gore i Turske kao jedan od doprinosa razvoju međusobne saradnje dvije države“, zaključuje se u saopštenju.\nPKCGTurskaCrna GoraNina DrakićSongul Ozanunija privrednih komora turskeambasada Turske


Tih, a brz - Domino\nNaslovna IT Tih, a brz\nTih, a brz\nKompanija Lexmark osvežila je nedavno svoju ponudu mono multifunkcionalaca baziranih na laserskoj tehnologiji novim MX modelima koji pored toga što donose vrhunske radne karakteristike, nisu previše ni zahtevni za održavanje, a u radu proizvode minimalan stepen buke. Oni su prvenstveno namenjeni za opsluživanje malih i srednjih radnih grupa, mada mogu biti i moćna rešenja za kućna okruženja gde se mnogo štampa. Mi smo imali prilike da se družimo sa osnovnim modelom iz MX ponude, pa hajde da zajedno pogledamo kakve je utiske ostavio na nas…\nJednostavan dizajn, odlična izrada i veoma lepo rešena kontrolna tabla glavne su vizuelne odlike MX310dn mono multifunkcionalca. On objedinjuje tri osnovne funkcije (štampanje, kopiranje i skeniranje), a poseduje još i duplex modul za dvostranu štampu, kao i ADF blok za brzo kopiranje dokumenata. Sa računarima komunicira preko USB veze i ima implementiran Ethernet priključak u slučaju da je potrebno da se deli sa više korisnika (računara) u mreži. Pored svega spada u MX310dn je baziran na vema brzom prenosnom mehanizmu koji smo već imali prilike da vidimo kod MS310dn lasera i posebno osmišljenom “boksu” za nanos tonera sa kojim se prah ne rasipa već se maksimalno iskorišćava.\nKonkretno sa MX310dn multifunkcionalcem u okviru 60 sekundi možete odštampati do 35 otisaka iz osnovnog (Draft) moda, što je vrhunski rezultat za model nižeg cenovnog ranga. Pošto testirani poseduje i duplex modul moguće je inicirati i dvostrano štampanje, međutim onda se broj dobijenih stranica smanjuje za više nego duplo (16 otisaka). Inače, kada je brzina štampe u pitanju važno je istaći da isti prvi otisak iz stanja potpunog mirovanja mašine formira već za 6.5 sekundi.\nKvalitet štampe je kako smo i očekivali vrhunski, bilo da je reč o printu tekstualnih ili grafičkih dokumenta. Naravno, najbolji rezultati se postižu kada se štampa inicira iz maksimalno podržane rezolucije (1200×1200 piksela), ali to sa sobom povlači i veliku potrošnju tonera. Slično je kada govorimo i o kopijama, međutim ono što je tada više izraženo su tamniji tonovi, koji ponekad nisu baš previše prijatni za oči, s tim da se to delimično može korigovati iz drajvera. Skener koji se nalazi u MX310dn MF uređaju je prosečan, ali i sasvim dovoljan za gotovo sve poslove. Jača strana ovog multifunkcionalca krije se i u prisustvu dvojezgarnog procesora (800MHz) i 256MB radne memorije zahvaljujući kojima nema zastoja u rad, čak i prilikom obavljanja paralelnih poslova.\nKada se podvuče crta na sve viđeno možemo reći da je MX310dn jedan zanimljiv multifunkcijski uređaj koji će bez većih problema opslužiti manje i srednje radne grupe. Kvalitet štampe i dobre brzinske karakteristike su mu glavna prednost, kao i odlična optimizacija svih funkcija, čak i kada su međusobno (paralelno) aktivirane.


Stefanoviæ: 400 m2 iluzije Taèija - B92.net\nStefanoviæ: 400 m2 iluzije Taèija\nLeposaviæ -- Šef pregovaraèkog tima Borislav Stefanoviæ rekao da je Beograd uputio inicijativu za rešavanje problema na prelazima i da se èeka odgovor Brisela.\nIzvor: Beta, Tanjug subota, 17.09.2011. | 14:19 -> 14:40\nHašim Taèi i deo meðunarodne zajednice nastoje da primene dogovor iz Brisela kako njima odgovara.\n"Dogovor ima tri reèenice, odnosi se samo na peèat i prateæu dokumentaciju", rekao je Stefanoviæ. On je dodao da o prelazima nije bilo reèi jer, kako je naveo, Priština to nije htela.\nStefanoviæ smatra da rešenje treba naæi u dogovoru oko prelaza i kroz dijalog, kako bi se uspostavio promet robe, ali bez kosovskih carinika.\nOn je podsetio na sprazum od šest taèaka koji je postignut sa generalnim sekretarom Ujedinjenih nacija Ban Ki Munom, u kome "decidirano stoji da su Jarinje i Brnjak posebni zbog specifiènosti terena i da tamo može da bude samo meðunarodno prisustvo".\n"Ovo je zloupotreba dogovora, jer je Taèi imao za potrebu da kroz institucije uspostavi suverenitet, bez obzira da li æe to da funkioniše ili ne", kazao je Stefanoviæ.\nOn je naveo da Taèi i deo meðunarodne zajednice oèekuju da æe "iscrpljivanjem Srba" postiæi svoj cilj da Srbi prihvate stanje kao što je to uraðeno na jugu Kosova, ali da se to neæe dogoditi.\n"Oni su stvorili jednu neverovatnu iluziju i dva izolovana ostrva od 200 kvadratnih metara iluzuje Hašima Taèija da ovde može nešto da kontroliše", naglasio je on dodajuæi da je ova situacija neodrživa i da je potrebno naæi kompromis.\nKompromis nije da tamo budu organi Prištine, kako je predviðeno jednostranim potezom, poruèio je Stefanoviæ.\nKfor ne želi da bude u prvoj liniji, jer imaju svest da je to direktno kršenje njihovog mandata, a Priština je dovela Euleks u situaciju da prekrši mandat, naglasio je on dodajuæi da Srbi ne protestuju protiv Albanaca, veæ protiv institucija Prištine koje su nelegalno postavljene.\nStefanoviæ je dodao i da protesti na severu Kosova nisu antialbanski, veæ da su upereni protiv institucija Kosova.\n"Èekamo odgovor Brisela za rešenje problema"\nStefanoviæ istièe da Beograd sada èeka odgovor Brisela na inicijativu za rešavanje problema na prelazima Jarinje i Brnjak, jer sadašnja zapaljiva situacija na severu Kosova svakako nije povoljna atmosfera za nastavak dijaloga.\n"Predlog Beograda ni u jednom elementu ne sadrži prisustvo kosovskih carinika i policije", dodao je Stefanoviæ i podsetio da nikada nije bilo kosovskih carinka na Jarinju i Brnjaku, niti je kosovska carina tamo funkcionisala.\nMi smo posveæeni dijalogu, jer je to jedini naèin da rešimo probleme, jedini naèin da se dogovorimo, kazao je Stefanoviæ novinarima i dodao da se sada èeka pozitivan odgovor iz Brisela na "našu inicijativu i moguænost da najzad rešimo pitanje Jarinja i Brnjaka na obostrano prihvatljiv naèin".\n"Spremni smo da èekamo koliko je potrebno i da se desi bilo gde i bilo kada i nije potrebno držati se odreðenih zacrtanih rokova", podvukao je on.\nStefanoviæ je pozitivno ocenio to što je dogovor iz Brisela o izgledu peèata sada omoguæio promet robe iz Srbije.\n"To je pozitivan trend i omoguæuje puno snabdevanje kako naši graðani južno od Ibra ne bi trpeli štetu. Time izbegavamo hermetièko zatvaranje severa i snabdevanje stanovništva", zakljuèio je on.\nStefanovæ je, meðutim, ocenio da je nemoguæe nastaviti dijalog sa Prištinom i razgovarati o elektriènoj energiji i Telekomu u situaciji kada "imamo ovako zapaljivu situaciju, barikade i narod koji je odluèan da istraje u svojim legitimnim zahtevima".\nVuèiæ otkrio šta se krije iza igre sa trovanjem Albanaca\nPoziv iz Haga i za bivšeg èlana OVK Azema Sulju\nKoha: CIK još bez odluke o glasovima iz centralne Srbije\nÐuriæ: CIK na putu da postane svetski šampion\nOdavao službene tajne: Ljajæi prièao sa Tahirijem iz Haga, oduzeli mu mobilni


Delegacija Prištine potvrdila učešće na pregovorima\nKosovska delegacija je prihvatila poziv specijalnog izaslanika UN za status Kosova Martija Ahtisarija da učestvuje u razgovorima o tehničkim pitanjima početkom naredne nedelje u Beču, saopšteno je posle sednice Pregovaračkog tima.\nPredviđeno je da 7. i 8. avgusta Priština i Beograd razmatraju pitanja decentralizacije i prava manjina. Ovi razgovori su deo procesa definisanja konačnog statusa. Delegaciju Kosova na razgovorima o decentralizaciji će predvoditi zamenik premijera Ljutfi Haziri. Predstavnici Prištine i Beograda treba da nastave razmatranje mogućnosti formiranja novih opština sa većinskim srpskim stanovništvom.\nIako je kosovska strana u poslednjoj rundi pregovora izašla sa predlogom pet plus jedna nova opština, navodeći da je to crvena linija preko koje neće preći, mediji prenose da bi kosovski tim mogao da proširiti listu predloga. Mnogi smatraju da će to značiti proširenje sadašnje opštine Novo Brdo, te formiranje još šest opština sa srpskom većinom, Gračanica, severna Mitrovica, Ranilug, Parteš, Klokot i Prilužje. Ova mesta će obuhvatiti i obližnja sela sa srpskom većinom.\nS druge strane, posebna pažnja se posvećuje početku razgovora o pravima manjina. Sastav tima za pregovore o pravima manjina Priština će odrediti u petak, saopštio je portparol Pregovaračkog tima Skender Hiseni. Prema njegovim rečima, platforma Prištine biće okvirni Dokument o pravima manjina:\n“Osnovni princip je evropska povelja o ljudskim pravima, jer će Kosovo kao država ponuditi svoju spremnost da preuzme sve obaveze prema manjinama.”\nInače, veliko interesovanje na Kosovu je privukla vest koju je objavila štampa da je glavni međunarodni pregovarač Ahtisari uputio pismo predsedniku Kosova i predsedniku Parlamenta, kritikujući ih zbog izostavljanja dva amandmana u Predlogu zakona o kulturnom nasleđu. Međutim, Skender Hiseni je demantovao postojanje tog pisma, navodeći da se sa Ahtisarijem vode stalne konsultacije.\nZakon o kulturnom nasleđu prosao je prvo čitanje u Skupštini i njime se reguliše obnova i zaštita verskih i kulturnih objekata. To je tema koja će direktno uticati na pregovarački proces koji se vodi u Beču. Pored zakona o kulturnom nasleđu, Skupština Kosova još treba da razmotri Zakon o službenoj upotrebi jezika. Prethodno je Skupština usvojila\nZakon o verskim slobodama. Ova tri zakona su među 13 prioriteta koje je utvrdila Kontakt grupa u ostvarivanju standarda, koje treba da ispune kosovske institucije.


Troje povređenih u udesima | TV KANAL 9 NOVI SAD\nNaslovna EMISIJE Troje povređenih u udesima\nTroje povređenih u udesima\nVIDEO K9: Otopljavanje koje nas je obradovalo nakon dana u dubokom minusu, uslovilo je, međutim i poledicu na trotoarima i delovima saobraćajnica, zbog snega koji se otopio iznad ledenih naslaga. Stoga se pojačan oprez savetuje i pešacima i vozačima. Iz Hitne pomoći saznajemo da su tokom jučerašnjeg dana imali devet intervencija na javnom mestu, od kojih su dve bile i nakon udesa u kojima su lakše povređene tri osobe.\nU prvoj saobraćajnoj nezgodi koja se juče oko 9 časova dogodila na uglu ulica Rumenačke i Kornelija Stankovića, lakše povrede glave i vrata zadobila je žena (51). Nakon zbrinjavanja na licu mesta, ona je prevezena u Urgentni centar na dalju dijagnostiku.\nEkipa Hitne pomoći intervenisala je i u udesu koji se dogodio 45 minuta kasnije.\n“Na putu od Kaća ka Zrenjaninu takođe se dogodila saobraćajna nezgoda u kojoj su povređena dva muškarca starosti 44 i 66 godina. Obojica su zadobila lakše povrede glave, zbrinuti su i prevezeni u Urgentni centar”, rekla je za Kanal 9 dr Biljana Vasić, PR Hitne pomoći Novi Sad.\nInače, Hitna pomoć intervenisala je juče 78 puta, od čega je 9 intervencija bilo na javnim mestima, a najviše tegoba imali su astmatičari, te sugrađani sa neurološkim i srčanim tegobama.\nPrethodni tekstUpis u Gradsku biblioteku danas sa popustom\nSledeći tekstPotpisan sporazum o saradnji sa Orelom


Klub Privileg štiti interese „naših“ u Austriji - Dijaspora TV\nUnkategorisiertKlub Privileg štiti interese „naših“ u Austriji\nKlub Privileg štiti interese „naših“ u Austriji\nU Beču uskoro počinje sa radom klub „Privileg“ koji će se baviti zaštitom prava ljudi sa teritorije bivše Jugoslavije koji žive u Austriji\nKlub Privileg nedavno je osnovan na inicijativu poznatog bečkog biznismena, Zorana Kalabića. Članovi će moći da koriste usluge stručnjaka za razne pravne oblasti kako bi zaštitili svoja prava. Klub Privileg se nalazi u prostorijama agencije za nekretnine „ERA Immobilien“ (Margaretenstraße 99, 1050 Wien) i radiće u poslepodnevnim časovima.\nOsnivač kluba Zoran Kalabić, okupio je oko sebe već oko stotinak studenata našeg porekla. Oni će ubuduće pomagati svojim sunarodnicima koji ne govore dovoljno dobro nemački ili su nedovoljno informisani o svojim pravima. Kalabić je poziv za saradnju uputio studentima prava, ekonomije, marketinga i komunikacije, i sličnih smerova koji će raditi u klubu. Trenutno je u toku njihovo stručno osposobljavanje o pravnim propisima iz raznih oblasti. Posle besplatne obuke, studenti će radeći na konkretnim predmetima, sticati radno iskustvo i konkretno pomagati klijentima.\nKlub „Privileg“ vam može pomoći ako:\nplaćate previsoku stanarinu\nste prezaduženi i ne znate kako dalje\nste bili žrtva prevare prilikom sklapanja kreditnog ugovora ili osiguranja\nimate problema u oblasti radnih odnosa\nne možete da dobijete novi kredit\nmorate da objavite privatni konkurs\nimate poteškoća oko dobijanja vize\nPomoć prilikom rešavanja navedenih problema pružaće poznati austrijski advokati, stručnjaci iz oblasti bankarstva i osiguranja i poreski savetnici, s kojima je klub „Privileg“ je sa njima već postigao dogovor o saradnji.\nadvokati banke članovi kluba klub Privileg krediti osiguranje poreski savetnici prava stanarine stručnjaci studenti zaštita prava Zoran Kalabić\nDijaspora uzivo 28,11,2014 Nenad Vasilic 6\nDijaspora uzivo 31,10,2014 Wien wills wissen 2\nDijaspora uzivo 23,01,2015 Najave dogadjaja Januar 9\nDijaspora uzivo 06 02 2015 Becka Premijera filma Mali Budo 6


U srijedu besplatan prevoz na Garavice - BIGportal.ba\nGrad Banjaluka organizovaće u srijedu, 25. septembra, besplatan prevoz građana na Garavice, kod Bihaća, gdje će biti služen pomen Srbima koje su ustaše ubile u ovom mjestu 1941. godine.\nPolazak je planiran za 7.00 časova sa stare autobuske stanice u Vidovdanskoj ulici, a povratak u popodnevnim časovima, saopšteno je iz Gradske uprave.\nU Garavicama su 1941. godine ustaše izvršile masovni pokolj srpskog civilnog stanovništva u kojem je ubijeno oko 12.000 ljudi, među kojima veliki broj djece.\nOvo stratište je zapostavljeno nakon Drugog svjetskog rata jer su činjenice o zločinu i pokolju nad civilima u Bihaću, koji je sprovela Nezavisna Država Hrvatska, držane daleko od očiju javnosti bivše Јugoslavije.\nOdbor za zaštitu prava Srba u Federaciji BiH nedavno je saopštio da je MUP Unsko-sanskog kantona, odlukom da zabrani održavanje komemoracije za 12.000 Srba ubijenih na Garavicama napravio presedan koji može dovesti u pitanje sve komemoracije u BiH.


Đorđević: Ko zloupotrebi prekovremeni rad - bićemo brutalni\nĐorđević: Ko zloupotrebi prekovremeni rad – bićemo brutalni\nBiznis Autor:Beta30. avg. 201714:48 > 14:55\nMinistar za rad, zapošljavanje, boračka i socijalna pitanja Srbije Zoran Đorđević najavio je da će firme uskoro zajedno posećivati inspekcija rada i službenici Poreske uprave, kao i da će se uvesti mobilna inspekcija.\n„Zajedničko delovanje poreskih službenika i inspekcije treba da obezbedi da se poveća ubiranje prihoda za budžet i istovremeno više štite prava radnika“, rekao je Đorđević.\nKomentarišući inicijativu SSSS da se ograniči dužina prekovremenog rada, Đorđević je rekao da trenutno mnogim radnicima znači kada im se plati prekovremeni rad, ali da treba voditi računa da poslodavci to ne zloupotrebljavaju. Dodao je da će država biti „brutalna“ prema poslodavcima koji zloupotrebljavaju pravo na prekovremeni rad.\n„Želimo da zakone donosimo posle dijaloga i javne rasprave i da oni budu pođednako po meri malih i velikih firmi“, rekao je Đorđević.\nDodao je da će se uraditi i socijalne karte i da će se socijalna pomoć „rapoređivati kako treba“. On je istakao da su strani investitori potrebni Srbiji i da 99 odsto njih dolazi zbog profita, ali da se u Srbiji ponašaju korektno.\n„Veće plate se, međutim, ne mogu iznuditi štrajkom, zato što vlasnik, kapitalista ima više od radnika, već dovođenjem večeg broja investitora i povećanjem konkurencije, podizanjem nivoa obrazovanja radnika i jačanjem sindikata, što će naterati poslodavce da sami podižu zarade“, rekao je ministar.\nOrbović: Mnogi predlozi sindikata nisu našli mesto u zakonima\n„Belu knjigu“ preporuka SSSS napisao je predsednik tog sindikata Ljubisav Orbović koji je rekao da mnogi predlozi sindikata, iako konstruktivni, argumentovani i opravdani, nisu našli mesto u zakonskim rešenjima, kao i da nije postignut ni veći uticaj u Socijalno-ekonomskom savetu.\nOrbović je ukazao da sadašnja minimalna cena rada ne pokriva ni troškove minimalne potrošačke korpe. U Srbiji sada prema njegovim rečima 346.000 radnika prima minimalnu platu „što je neprihvatljivo“.\n„Minimalna zarada je predviđena samo za period kada poslodavac ima izuzetnih problema u poslovanju, ali je postala praksa da se ona neograničeno dugo isplaćuje, a država ne reaguje“, rekao je Orbović i dodao da je neverovatno da Poreska uprava nije naplatila poreze i doprinose na tridesetak plata vlasniku fabrike šinskih vozila Goša.\nGeneralni sekretar SSSS Zoran Mihajlović rekao je da se sindikat zalaže da se radnici Srbije ne reklamiraju kao jeftina radna snaga i da se „minimalac“ sa 22.000 dinara podigne na 26.800 dinara.\n„Borićemo se da se za trgovce ukine nedelja kao radni dan i da poslodavci budu krivično, a ne prekršajno gonjeni za neisplaćivanje jedne plate“, rekao je Mihajlović.\ninspekcija radaPoreska upravaprekovremeni radzoran đorđević


AMD pokreće osam novih 'blokčein rešenja'\nBTC $63.106 -3,10%\nETH $4.139 -0,76%\nXRP $1,11 -3,02%\nEOS $4,74 -1,51%\nDOGE $0,25 -1,92%\nAmerički proizvođač poluprovodnika AMD je proizveo osam novih rigova za rudarenje, plasiranih kako nova 'blokčein rešenja'.\nAMD, proizvođač poluprovodnika iz Kalifornije, sklopio je partnerstvo sa sedam velikih tehnoloških kompanija kako bi napravio osam novih rigova za rudarenje kriptovaluta, navodi se na zvaničnom veb-sajtu AMD-a 5. novembra.\nPrema spisku novih mašina za rudarenje na AMD-ovom sajtu pod nazivom "AMD i blokčein tehnologija", firma je sklopila saradnju sa Sapphire, ASROCK, ASUS, MSI, Biostar, TUL i Rajintek-om kako bi napravila osam različitih rigova koji se mogu pohvaliti "ultimativnom stabilnošću", "stalnim radom" i "vrhunskim kvalitetom". Cena opreme još uvek nije precizirana.\nNa svom veb-sajtu AMD naglašava da će partnerstvo doneti nova “blokčein rešenja” na tržište, dizajnirana da zadovolje različite aspiracije "inovativnih blokčein platformi". Kriptovalute se pominju samo dvaput na stranici kao “najpoznatiji vid upotrebe” blokčein tehnologije, i u naslovu “Blokčein izvan kriptovaluta”.\nKao deo promocije firme za novu liniju hardvera AMD je 31. oktobra objavio video o blokčeinu, u kome su objašnjene ključne odlike tehnologije, navodeći poverenje, integritet i bezbednost kao glavne prednosti.\nTaj potez dolazi samo nedelju dana nakon što je AMD objavio finansijski izveštaj iz trećeg kvartala 2018. godine, gde je kompanija izjavila da je prodaja grafičkih kartica (GPU) u trećem kvartalu bila zanemarljiva. Štaviše, izveštaj je dodao da je i prosečna prodajna cena GPU-a smanjena zbog manje prodaje.\nKao što je Cointelegraph ranije izvestio, kao kompanija, AMD nije uvek izražavala pozitivan stav prema blokčeinu. U aprilu je njen generalni director, Lisa Su, rekla da je blokčein "veoma važna tehnologija" sa velikim potencijalom u pogledu transakcija. Bez obzira na to, prema rečima direktora AMD-a, u kratkom periodu tehnologija je izazvala "malu distrakciju".\nNvidia: Prihodi od kripto tržišta u prvom kvartalu 289 miliona dolara, očekuje se veliki pad u drugom kvartalu\nNakon pada profitabilnosti rudarenja, Nvidia akcije beleže ogromne gubitke


Omersoftić: Hitno spriječiti slanje zaštićenih podataka štediša u Srbiju – Biznis.ba\nNaslovnaBiHOmersoftić: Hitno spriječiti slanje zaštićenih podataka štediša u Srbiju\nOmersoftić: Hitno spriječiti slanje zaštićenih podataka štediša u Srbiju\nobjavljeno 21. mar 2019. u 13:48\nUdruženje za zaštitu deviznih štediša u BiH pozvalo je ministra sigurnosti BiH Dragana Mektića i direktora OSA-e Osmana Mehmedagića da hitno spriječe daljnje izdavanje potvrda Agencije za privatizaciju FBiH i Jedinstvenog računa građana koje od početka marta Ministarstvo finansija Srbije traži od štediša Investbanke i JIK banke Beograd iz BiH.\nPredsjednica Udruženja Amila Omersoftić izjavila je danas na pres-konferenciji u Sarajevu da spomenuti dokumenti sadrže podatke koji su zaštićeni Zakonom o zaštiti ličnih podataka BiH i Evropskom konvencijom o zaštiti osoba u odnosu na automatsku obradu podataka, te da nisu kao dokaz traženi ni po srbijanskim zakonima.\n– Agencija za privatizaciju FBiH i pored našeg upozorenja izdaje štedišama potvrde koje potpisuje direktor Amer Bekrić, zajedno s izvodom svih transakcija registrovanih na Jedinstvenom računu građana. Po Krivičnom zakonu FBiH Bekrić je time počinio krivično djelo “nedozvoljeno korištenje ličnih podataka” – rekla je Omersoftić.\nDodala je i da je Udruženje saznalo da je ove godine u Beogradu u Ministarstvu finansija Srbije boravila delegacija BiH koju je predvodio pomoćnik ministra vanjskih poslova BiH Almir Šahović, kao i da je ministar finansija Srbije putem Ministarstva vanjskih poslova BiH tražio od ministrice finansija FBiH Jelke Milićević da dostavi određene informacije.\n– Po našim saznanjima, ministrica Milićević je Ministarstvu vanjskih poslova BiH dostavila odgovor i zatražila da bude proslijeđen ministru finansija Srbije, a Šahović je sastavio odgovor čiji sadržaj nam je nepoznat i proslijedio ga u Srbiju – navela je Omersoftić.\nIz Udruženja traže da spomenuti dokumenti budu dostavljeni štedišama, Udruženju i javnosti.


Izvor: Vostok.rs, 11.Maj.2021, 10:33\nVisoki predstavnik EU za spoljnu politiku i bezbednost Žozep Borelj najavio je da će dijalog Beograda i Prištine biti nastavljen pre kraja juna jer je nova vlast u Prištini tražila dodatno vreme da se upozna sa situacijom iz prethodnih runda dijaloga. Borelj je to rekao posle sastanka ministara spoljnih poslova EU i dodao da je „nastavak dijaloga nedavno dogovoren sa premijerom Kosova“. „Ne možemo da odemo na odmore bez nastavka dijaloga. Dogovorili smo se da pre kraja juna imamo novi sastanak. Nadam se da će do tada imati sve potrebne informacije i da će doći pripremljeni u Brisel“, poručio je Borelj. Borelj je za sledeću nedelju najavio da će organizovati tradicionalnu večeru za lidere Zapadnog Balkana u Briselu. „Na večeri ćemo razmotriti celu političku situaciju na Zapadnom Balkanu. Zapadni Balkan je veliki geopolitički problem. Region je deo problema i deo rešenja. Moramo da ga sagledamo iz geopolitičkog ugla i to ćemo uraditi i sledeće nedelje sa svim liderima sa Zapadnog Balkana“, kaže Borelj. On je tokom sastanka Saveta EU i debate o Zapadnom Balkanu pozvao EU ministre da predstave konkretne predloge za jačanja EU angažmana u regionu. „Nećemo čekati još dve godine, niti dva meseca, pre nego što stavimo Zapadni Balkan ponovo na EU agendu. Pre leta ponovo ćemo razgovarati i razmotrićemo predloge zemlja članica. Sada je trenutak da iskoristimo momentum da se više angažujemo sa regionom“, poručio je Borelj, prenosi Tanjug. „Saglasni smo da je Zapadni Balkan region od ključne geostrateške uloge za EU. Naša posvećenost Zapadnom Balkanu mora da bude vidljiva i to se ne sme dovoditi u pitanje“, kaže Borelj. U Savetu EU zaključuju da Srbija i Crna Gora moraju brže da napreduju u svojim pristupnim procesima, ali da u ovom trenutku nema konkretnih informacija o mogućnosti otvaranja novih poglavlja sa Srbijom u junu. Borelj je naveo i da je potreban progres u viznoj liberalizaciji za samoproglašeno Kosovo, što su tražili od država članica. Borelj je pozvao i na "jaku podršku" teritorijalnom integritetu i suverenitetu Bosne i Hercegovine. Kazao je i da su se ministri složili da podrže dalje reforme u BiH „na dnevnoj bazi“, preko Kancelarije visokog predstavnika.\nDržave EU čvrsto podržavaju Češku, ali ne žele dalju eskalaciju odnosa sa Rusijom, izjavio je šef evropske diplomatije Žozep Borelj. "Izrazili smo našu podršku Češkoj republici, ali se svi slažu da ne treba nastaviti eskalaciju", rekao je Borelj na kraju sastanka ministara spoljnih...


Papa Franja pozvao svet da radi na smanjenju emisije štetnih gasova - Dijalog.net\nNaslovna Vesti Svet Papa Franja pozvao svet da radi na smanjenju emisije štetnih gasova\nRim, 12. decembar 2020. – Papa Franja pozvao je sve zemlje da rade u pravcu nulte emisije štetnih gasova i obećao da će Vatikan, kao najmanja država na svetu, dostići taj cilj do 2050. godine.\n“Aktuelna pandemija i klimatske promene ne samo da utiču na okolinu, već imaju etički, društveni, ekonomski i politički uticaj, a iznad svega na život najsiromašnijih i najranjivijih”, rekao je papa u video poruci na virtuelnom samitu UN o klimatskim promenama.\nPapa Franja je naglasio da usvajanje nekih mera ne može više da se odlaže i da je potrebna strategija da se emisija štetnih gasova svede na nulu.\nPapa je rekao da će Vatikan, država koja zauzima 44 hektara, okružena Rimom, dati sve od sebe u borbi protiv klimatskih promena.\nVatikan nastoji da u upotrebi zameni sva kola sa motorom sa unutrašnjim sagorevanjem automobilima na električni ili hibridni pogon,\nTakođe je počeo da postavlja solarne panele 2008, a prošle godine je zabranio upotrebu plasticnih kesa. Danas reciklira 65 odsto svog otpada, prenosi AP.\nPapa je takođe snažno podržao Pariski sporazum o smanjenju globalnog zagrevanja i rekao je mu je žao što zbog odluke američkog predsednika Donalda Trampa da se povuče iz sporazuma.\nOznakeklimatske promenePapa Franjapariski sporazum\nPrethodno BCPC: Trećina građana Srbije sumnja da korona virus postoji\nSledeće Grubješić: Godina bez otvorenih poglavlja nije dobra vest\nTop Tags lokalna samouprava Srbija i Evropska unija Evropska unija Društvo mediji Vlada Republike Srbije Civilno društvo vladavina prava mladi ljudska prava konkurs OCD Evropska komisija istraživanje evropske integracije


Aleksić: Spreman sam da budem predsednički kandidat ako istraživanja pokažu da imam podršku – SLOBODNA VOJVODINA\nPotpredsednik Narodne stranke Miroslav Aleksić izjavio je da je spreman da bude kandidat opozicije na izborima za predsednika Srbije ukoliko, kako navodi, istraživanja pokažu da ima podršku.\n„Spreman sam da prihvatim odgovornost, ali nisam jedini koji figurira kao mogući kandidat. Želim da ostvarimo uspeh i da promenimo sistem u Srbiji. Nemam pravo na komfor – da gledam šta meni lično odgovara, a šta ne“, rekao je Aleksić u intervjuu za Blic, prenela je danas Narodna stranka.\nUpitan da li je tačno da je da predsednik Stranke slobode i pravde Dragan Đilas kao kandidata predložio Zdravko Ponoša, Aleksić je rekao da je istina da je Ponoš jedan od onih koji će biti „izmeren“ i dodao da se to radi na insistiranje koalicionih partnera Narodne stranke.\n„Ponoš nama u Narodnoj stranci nije ništa rekao, niti je tražio podršku od nas. Koliko mi je poznato, nakon što je napustio sve funkcije u stranci, ni sa kim od nas nije razgovarao, niti nas je udostojio svojim prisustvom na stranačkoj skupštini, na koju je bio pozvan kao jedan od osnivača“, kazao je Aleksić.\nDodao je da bez obzira na to, ako se pokaže da Ponoš ima taj potencijal – neće iskoristiti veto na koji imaju pravo po koalicionom sporazumu koji su potpisali.\n„Predsednik Narodne stranke Vuk Jeremić je rekao da je suština to da zajednički kandidat bude osoba koja ima najveće šanse, tu nema mesta za sujetu i lične animozitete“, rekao je Aleksić.\nOn je naveo da predsednik Srbije Aleksandar Vučić „nikada nije bio slabiji za poslednjih deset godina, a da će do izbora biti još slabiji“.\nDodao je da da bi predsednički kandidat opozicije trebalo da ima potencijal „u smislu kako ličnog rejtinga, tako i podrške što šireg opozicionog spektra da bi režim pao“.\nUpitan da li su, pored njega, spremni da budu kandidati i Miodrag Zec, Zdravko Ponoš, Marinika Tepić, Dejan Šoškić i Božo Prelević, Aleksić je rekao da su „svi oni spremni da budu ‘izmereni’“, a da će se kada stignu rezultati istraživanja, videti ko je spreman i da preuzme odgovornost.\n„Radili smo i do sada istraživanja, a ovo je najuži izbor. Već šest meseci se bavimo time, obavili smo mnogo razgovora i sagledavali stanje. Svi koji se mere su i u dosadašnjim istraživanjima stajali dobro. To su ljudi za koje su različita istraživanja pokazala da bi mogli da dobiju podršku građana, ali ovo je poslednji krug“, rekao je Aleksić.\nNa pitanje kako procenjuje svoje šanse protiv Vučića, Aleksić je rekao da opozicija izlazi na izbore da bi pobedila Vučića, a ne da bi samo učestvovala.\n„Očekujem i da Vučić neće imati apsolutnu većinu u parlamentu, i to je dovoljno da se stvari u Srbiji promene. Što se tiče opozicije i svih drugih opozicionih stranaka, mogu da naprave dobar rezultat koji može u parlamentu da stvori takvu sliku da režim ne može da funkcioniše kao do sada“, rekao je potpredsednik Narodne stranke.\nNa pitanje o sutrašnjem referendumu o promenama Ustava Srbije, Aleksić je kazao da se Narodna stranka protivi promenama Ustava a da bi građani po svojoj savesti trebalo da odluče da li će učestvovati na referendumu.\n„Ne verujem ni u šta što organizuje Aleksandar Vučić, posebno ne dva meseca pre izbora“, rekao je Aleksić.\nSLOBODNA VOJVODINA14 sekundi ago


koridor 10 - Dnevni list Danas\nPočetna » koridor 10 » Page 2\nMihajlović: Put Kragujevac-Batočina mora biti završen u martu 2020.\nMinistarka građevinarstva, saobraćaja i infrastrukture Zorana Mihajlović danas je u razgovoru sa učesnicima u projektu izgradnje puta Kragujevac-Batočina rekla da očekuje da ta deonica bude završena do kraja marta 2020. godine.\nMihajlović u nenajavljenom obilasku radova: Koridor 10 kao pista\nMinistarka građevinarstva, saobraćaja i infrastrukture Zorana Mihajlović bila je danas u nenajavljenom obilasku radova na Koridoru 10, rekonstrukciji auto-puta na granici sa Hrvatskom od Kuzmina do Batrovaca, saopštio je njen kabinet.\nPiše: Beta 1. 10. 2019.\nMihajlović: Otvaranje poslednje deonice istočnog kraka Koridora 10 u novembru\nMinistarka građevinarstva, saobraćaja i infrastrukture Zorana Mihajlović izjavila je danas da će poslednja deonica istočnog kraka Koridora 10 biti završena u novembru.\nPiše: Beta 21. 9. 2019.\nZavršetak radova na istočnom kraku Koridora 10 i dodatni radovi na kosinama u Grdeličkoj klisuri koštaće građane Srbije dodatne dve milijarde dinara, odnosno oko 17 miliona evra, piše Insajder.\nPiše: Beta 13. 9. 2019.\nZavršetak poslednje deonice puta Kragujevac-Batočina u martu 2020. godine\nOdgovarajući na pitanje Danasa: kada će početi i kada će biti završena izgradnja poslednje deonica moderne saobraćajnice (u dužini od pet kilometara, kroz Batočinu – prim, Z.R) koja Kragujevac spaja sa Koridorom 10, potpredsednica Vlade i resorna ministarka Zorana Mihajlović rekla je danas da je gradnja te deonice već počela i da će biti završena do marta naredne godine.\nPiše: Z.Radovanović 2. 9. 2019.\nMihajlović: Opozicija bojkotuje izbore zbog straha od nepovoljnog rezultata\nIzgradnja poslednje deonice puta Kragujevac-Batočina biće završena do marta 2020. godine rekla je danas u Batočini ministarka građevinarstva, saobraćaja i infrastrukture Zorana Mihajlović.\nPiše: Beta 2. 9. 2019.\nPoseta Kragujevcu nije najavljena\nPotpredsednica Vlade i ministarka građevinarstva, saobraćaja i infrastrukture Zorana Mihajlović boraviće sutra u Šumadiji.\nPiše: Z. Radovanović 1. 9. 2019.\nNovi nasip na Koridoru 10 srušen zbog loše podloge\nPiše: N1 28. 7. 2019.\nKoridori Srbije: Kompletirani radovi na deonici Staničenje-Pirot\nRadovi na stabilizaciji kosine ispred tunela „Sopot“ na Istočnom kraku Koridora 10, autoput E80, su završeni i danas je pušteno u javni saobraćaj poslednjih 400m deonice Staničenje – Pirot, ukupne dužine 16,65 km, saopšteno je iz Koridora Srbije.\nPiše: Danas Online 27. 7. 2019.\nMinistarstvo ne zna da li su od Aktora naplaćeni penali\nMinistarstvo infrastrukture juče je reagovalo na tekst „Ministarka se žali na ‘Aktor’, ali penale ne pominje“.\nPiše: K. R. 27. 7. 2019.\nMinistarka se žali na Aktor, ali penale ne pominje\nPrimedbe na račun građevinske kompanije Aktor koje će nadležni u Srbiji uputiti međunarodnim finansijskim organizacijama, zbog kako je navela ministarka građevinarstva, saobraćaja i infrastrukture Zorana Mihajlović, problema sa tom firmom tokom izgradnje putne infrastrukture u našoj zemlji će ostati bez efekta i jedini cilj im je da se prikriju greške države prilikom sklapanja ugovora o izgradnji putnih saobraćajnica sa partnerima iz inostranstva.\nPiše: G. Vlaović 26. 7. 2019.\nZorana Mihajlović u kampu „Koridora Srbije“: Rešićemo sve probleme\nPotpredsednica Vlade Srbije i ministarka građevinarstva, saobraćaja i infrastrukture Zorana Mihajlović održala je danas u kampu “Koridora Srbije“ u Beloj Palanci, završni sastanak u okviru svog boravka na istočnom kraku Koridora 10, sa izvođačima radova i drugim učesnicima na projektu izgradnje ove deonice.\nPiše: Danas Online 20. 7. 2019.\nZorana Mihajlović sa medijima na safariju istočnim krakom Koridora 10 (FOTO)\nPotpredsednica Vlade i ministarka građevinarstva, saobraćaja i infrastrukture prof. dr Zorana Mihajlović bila je danas sa predstavnicima medija na safariju istočnim krakom Koridora 10 i tom prilikom istakla da sve što su novinari i gosti na obilasku mogli da vide nije postojalo pre dve godine.\nPiše: Danas Online 19. 7. 2019.\nMihajlović i Ndegva: Na jesen puštanje u saobraćaj celog istočnog kraka Koridora 10\nMinistarka građevinarstva, saobraćaja i infrastrukture, Zorana Mihajlović, razgovarala je danas sa šefom Kancelarije Svetske banke u Srbiji, Stivenom Ndegvom, o završetku radova na izgradnji istočnog kraka Koridora 10, na kojem je Svetska banka jedan od finansijera, saopšteno je iz ministarstva.\nNa jesen će biti pušten u saobraćaj istočni krak Koridora 10\nPotpredsednica Vlade Srbije i ministarka građevinarstva, saobraćaja i infrastrukture Zorana Mihajlović izjavila je danas u Beloj Palanci da se nada da će jesen biti vreme kada će potpuno pusti u saobraćaj istočni krak Koridora 10.\nPiše: Z.Panić 17. 7. 2019.


Evropska centralna banka daje 1.310 miljardi evra kredita | Boom93\nEvropska centralna banka daje 1.310 miljardi evra kredita\nEvropska centralna banka je dodelila 1.310 milijardi evra dugoročnog, ultra-jeftinog kredita stotinama banaka u okviru svoje hitne podrške namenjene ublažavanju uticaja pandemije korona virusa na preduzeća i zaposlene.\nECB je danas saopštila da su kreditne ponude preuzele 742 banke iz 19 zemalja koje koriste evro, a kamatna stopa može biti negativna – minus 1,0 odsto sve dok banke nastavljaju da daju kredite preduzećima. To znači da ECB plaća bankama da bi pozajmile novac, što je ponuda koju mnogi teško mogu odbiti.\nECB je 30. aprila ponudjenu stopu na ispod minus 0,5 odsto dok su sanitarne mere ometale evropsku privredu.\nKreditna ponuda je uz program otkupa obveznica za pandemiju ECB koja u privredu ulaže 1.350 milijardi evra novostvorenog novca. Slične mere za olakšavanje kreditiranja imaju i američke Federalne rezerve i druge centralne banke širom sveta. Banka Engleske povećala je danas stimulaciju za kupovinu obveznica za dodatnih 100 milijardi funti.\nNeto pozajmljena suma je iznosila 548 milijardi evra pošto je bankama bilo omogućeno da razmene ranije, manje povoljne zajmove za novu ponudu. Bez obzira na to, to je bila najveća kreditna operacija u istoriji ECB, osnovane 1998. godine, uoči uvodjenja evra 1999. godine.\nStrah među ekonomistima je da će prekid poslovanja zbog pandemije virusa eliminisati inače solidna preduzeća. Evropsk komisija procjenjuje da će se privredna aktivnost evrozone ove godine smanjiti za 7,75 odsto.\nOznakeEvropska centralna banka krediti Podsticaj Srbija\nKisić Tepavčević: Mladji većina medju novozarežnima, ugledati se na starije jer su odgovorni\nSZO se nada da će pre 2021. biti stotine miliona doza vakcine protiv Kovida-19


Dejo Radonjić: ''Bili smo blizu...'' - Sportske.net\nSjajne vesti - Partizanu olakšan put do Evrolige!Mega izgubila od FMP-a, odlični Čović!Džikićev ''Valjak'' melje!Poznat raspored košarkaške Superlige: Lako na startu, derbi u drugom kolu!Veličković: "Zvezda zaslužila plasman u TOP 8"\nPosle večerašnjeg poraza u Moskvi na startu četvrtfinalne serije Evrolige, trener Crvene zvezde Telekom Dejan Radonjić je konstatovao i da je njegova ekipa imala šansu da odigra bolje.\n"Dobro smo počeli, ali je CSKA brzo odgovorio. (Miloš) Teodosić im je doneo samopouzdanje i prednost. Oni su povećavali razliku, ali mi se nismo predavali i uspevali smo da ostanemo u meču. Isto je bilo u drugom poluvremenu. Bili smo blizu, ali su oni preuzeli kontrolu i poveli sa 1:0", rekao je Radonjić za sajt Evrolige posle meča.\nCSKA je večeras pobedio sa 84:74 u prvoj utakmici četvrtfinala.\n"Pokušaćemo i drugi meč da odigramo dobro. Večeras smo mogli da priđemo i bliže. U završnici utakmice (Vasilije) Micić je izgubio loptu, a posle toga nismo imali ni defanzivni skok, a bilo je drugih trenutaka kada smo mogi bolje da reagujemo i da priđemo", rekao je Radonjić.\nNemanja Dangubić je takođe ocenio da je njegov tim odigrao dobro.\n"Dobro smo odigrali meč. CSKA je pokazao kvalitet i zaslužio je da pobedi. Igrali su bolje od nas. Bili smo blizu tokom cele utakmice. Možemo da budemo zadovoljni pojedinim segmentima utakmice. Moramo da se okrenemo drugom meču, pošto je malo vremena za pripremu", rekao je Dangubić.\nNajefikasniji u pobedničkom timu bio je Miloš Teodosić.\n"Rekao bih da je ovo CSKA u plej-of režimu rada. Večeras smo odigrali vrlo dobro. Moramo da se sutra odmorimo i da odigramo još jednu dobro utakmicu i da probamo da odemo u Beograd sa vodjstvom od 2:0. Moramo da nastavimo da igramo dobru odbranu, a to je način i na koji možemo da pobedimo u drugoj utakmici", rekao je Teodosić.


Iza juga Marakane - Zvezdina baza radi punom parom\nSvima je poznato da je Omladinska škola Crvene zvezde prava oaza fudbalskih talenata, koji od malih nogu stasavaju i svoje prve korake sa loptom prave pred očima stručnjaka. Upravo jedan od stručnjaka koji je zadužen za one najmlađe jeste i Vladimir Cvjetićanin, koordinator baze naše Omladinske škole, koji je izneo viđenje prethodne godine, ali i istakao da je itekako zadovoljan postignutim.\n- Ciljevi su bili da se formira generacija rođena 2014. godine, kada je reč o najmlađima, kao i da uporedo sa tim započnemo razvoj dečaka rođenih 2015. godine. Moram da naglasim da je taj cilj ostvaren i da sam izuzetno zadovoljan zbog toga. Što se tiče najstarijih dečaka, rođenih 2010. godine, oni su praktično kompletna selekcija i od prolećnog dela će krenuti da igraju Ligu petlića. Reč je o jednoj od najtalentovanijih generacija koju smo imali u klubu, i prezadovoljan sam kako napreduju. I ostale generacije su ispunile očekivanja, iako je ovo bila izuzetno teška godina za nas, pogotovo zbog pandemije korona virusa. I pored toga, svi smo prezadovoljni i moram da kažem da su svi dečaci ispunili očekivanja – počeo je Cvjetićanin.\nGovorio je Cvjetićanin i o projektu "Open day" , ali i od saradnjama sa ostalim klubovima.\n- "Otvoren dan" u prošloj godini je bio jedan od najboljih do sada, jer se održao samo jednom. Nikad do sada se nije desilo da smo nakon "otvorenog dana" doveli 10 novih igrača, što je ipak ostvareno u 2021. godini, pa moram da naglasim da sam izuzetno zadovoljan. Što se tiče ostvarenih saradnji, potpisali smo saradnje sa još klubova, pa se trenutno nalazimo na broju od 78 ugovora sa školama fudbala, kako u Srbiji, tako i u regionu. Uz to je spremno još četiri saradnje, koje će biti ostvarene krajem januara meseca, kao plod prošlogodišnjeg rada – rekao je iskusni stručnjak.\nDotakao se koordinator Zvezdine baze i planova za nastavak sezone.\n- Za nastavak sezone je već dogovoreno četiri "open day-a" van Beograda, dok će se jedan održati i u glavnom gradu. Mnogo mladih talenata je poteklo iz Doboja, te će upravo tamo biti održan jedan od "otvorenih dana", dok će se oni održati i u našim regionalnim centrima u Zrenjaninu, Šapcu i Kraljevu. Peti, ujedno i poslednji "open day" biće održan u Beogradu, kao kruna uspešnog rada, pa će upravo tu biti odabrana deca koja će nastaviti razvoj u našoj školi fudbala. Jedan od glavnih planova jeste i formiranje generacije rođene 2015. godine, što je planirano za kraj januara. Ukoliko situacija sa pandemijom korona virusa to dozvoli, plan je i da ponovo organizujemo kampove širom sveta, a glavni od njih će biti održan u Beogradu, u junu mesecu. Ideja je i da kampove održimo u Americi, Kanadi, Australiji i na Novom Zelandu, kao i u Beču, u Austriji, naravno, ukoliko epidemiološka situacija bude to dozvolila. Pored toga, u planu su i kampovi u Budvi i Ljubljani, ali sve zavisi od situacije sa korona virusom - zaključio je Cvjetićanin.


You are at:Home»Vesti»Industrija plaćanja inspiracija IT kompanijama u razvoju inovacija\nBy Nina Kovačević on\t 24/09/2021 Vesti\nTechnobank, centralni regionalni događaj na kojem se predstavljaju inovacije i\nnajnovija dostignuća u oblasti primene novih tehnologija u bankarstvu i industriji plaćanja, održan je u Beogradu uz generalno sponzorstvo kompanije Payten koja već 15 godina podržava okupljanje najvećih stručnjaka u oblasti inovacija u IT i finansijskom sektoru.\nPayten je na konferenciji bio pokretač mnogih tema značajnih za digitalnu transformaciju sistema plaćanja, posebno beskontaktnog, a na konferenciji je potvrđeno da će taj trend ostati i nakon pandemije. Nove okolnosti su ubrzale primenu SoftPOS rešenja, koje nadograđuje bilo koji uređaj sa Android platformom u POS terminal.\nNa jednom od panela tokom dvodnevne konferencije, Mario Marić, Produkt Menadžer ASEE Zagreb je govorio o bezbednosti aplikacija i kako dodatno zaštiti svoj uređaj od neovlašćene upotrebe aplikacija ili odliva podataka, jer su sve učestaliji napadi na sisteme plaćanja i lične podatke. Jedan od načina kontrole nad mobilnim telefonom koji nosi i finansijske podatke je trend autentifikacija bez lozinke i univerzalno šifrovanja podataka koji su predstavili Thales regionalni menadžeri prodaje, Attila Paksi i Gabor Hirsch iz Mađarske.\nVeliku pažnju na Technobanku je izazvala Payten “Banka na točkovima”, vozilo koje ima sve\nkarakteristike bankarske ekspoziture kao i raspoloživ bankomat. Mobilna ekspozitura može da usluži\ngrađane na svakom mestu jednako kao i bilo koja ekspozitura, što je u vreme pandemije od velike koristi bankama i građanima. Izloženo vozilo – mobilnu ekspozituru ustupila je za potrebe događaja Banka Poštanska štedionica, koja uspešno koristi ovo rešenje više od godinu dana.\nindustrija plaćanja konferencija Payten Techobank


Đukanović: Ne smijemo ni pomisliti na povećanje poreza - Vijesti.me\nSJEDNICA VLADE U KOLAŠINU\nĐukanović: Ne smijemo ni pomisliti na povećanje poreza\n“Nijedan cent tekuće potrošnje ne smije biti iz zaduženja”, rekao je Đukanović Edit\nMINA, MINA business, Biljana Matijašević 19. april 2016, 19:31 ažurirano 10. februar 2019, 19:03\nPremijer Milo Đukanović tokom današnje sjednice u hotelu Bjanka u Kolašinu kazao je da Vlada ne smije ni pomisliti na povećanje poreza, već mora pažljivo razmišljati kako ih dodatno smanjivati.\n“Nijedan cent tekuće potrošnje ne smije biti iz zaduženja”, rekao je Đukanović drugog dana tematske sjednice u Kolašinu, objavljeno je na Vladinom Twitter nalogu.\nDržavni dug na kraju prošle godine, nakon novih podataka Monstata o rastu BDP-a sada iznosi 61,2 odsto BDP-a. BDP je, prema preliminarnim podacima koje je u krajem marta saopštio Monstat porastao je 3,2 odsto što je znatno manje od očekivane Vladine procjene rasta od 4,3 odsto.\nOn je kazao da treba razmotriti sistematičnost poreskog sistema, otkloniti komplikacije u njegovoj implementaciji i smanjiti ovo opterećenje.\nMinistar finansija Radoje Žugić i ministar pravde Zoran Pažin kazali su da je neophodno inkriminisati umišljajno neplaćanje doprinosa, a ujedno zaštiti one koji imaju objektivne poteškoće.\nMinistar za ljudska i manjinska prava Suad Numanović smatra da treba ojačati ulogu porodičnih ljekara i liječenja na primarnom nivou i smanjiti suvišno upućivanje kod specijalista\nMinistarka rada i socijalnog staranja Zorica Kovačević ukazala je na neophodnost veće fleksibilnost i mobilnosti na tržištu, suzbijanje neprijavljenog rada i zloupotreba socijalne zaštite\nPotpredsjednik Vlade Vujica Lazović kazao je da su ciljevi do 2025. radna aktivnost sa 86 odsto na 91odsto prosjeka EU, zaposlenost 15-64g sa 51 odsto na 56 odsto, 20 hiljada novih poslova i deset hiljada eura BDP po stanovniku.\nVlada je danas završila dvodnevnu tematsku sjednicu „Reforme za konkurentnost - 2020“ u Kolašinu kojom je predsjedavao predsjednik Milo Đukanović.\nSmanjiti učešće troška države u ekonomiji i povećati kvalitet i efikasnosti javne usluge\nMjere predložene reformom upravljanja javnim finansijama trebalo bi da na rashodnoj strani obezbijede ograničavanje i odgovor na planiranje javne potrošnje i odgovorno upravljanje javnim dugom, saopšteno je nakon sjednice Vlade.\nNavodi se da su reforme na rashodnoj strani direktno povezane sa reformama u sistemu obrazovanja, zdravstva, rada, socijalne zaštite, penzijskog i administrativnog sistema.\nIz Vlade je saopšteno da su u reformi upravljanja javnim finansijama postavljena dva osnovna cilja - obezbjeđivanje spremnosti Crne Gore da identifikuje, preduprijedi i upravlja fiskalnim rizicima, prekomjernim fiskalnim deficitima i makroekonomskim neravnotežama i osiguranje da javna potrošnja bude strukturisana tako da podstakne razvoj privrede i osigura bolji kvalitet života svih građana.\n„Ključne refrome predložene ovim dokumentom se fokusiraju na dvije oblasti – rashodna strana i prihodna strana“, navodi se u saopštenju.\nDodaje se da je cilj svih reformi smanjenje učešća troška države u ekonomiji i povećanje kvaliteta i efikasnosti javne usluge.\nPojašnjava se da mjere na prihodnoj strani treba da utiču na snižavanje poreskih stopa (ukidanje kriznog poreza na dohodak), dalje pojednostavljenje poreskog okvira, posebno u dijelu procedura plaćanja poreza, jačanja kapaciteta prihodnih institucija, kao i na povezivanje poreske politike sa politikom rashoda.\nU saopštenju se kaže da su konzistentan sistem javne uprave u koji su integrisani državna uprava, lokalna samouprava, javne službe i regulatorna tijela i organizacijski racionalizovana, brojno optimalizovana i efikasna administracija preduslovi strateškog planiranja u oblasti makroekonomske i fiskalne politike i ekonomske valorizacije društva kroz privredni razvoj, investicije i održivi ekonomski rast.\n„Upravljanje ljudskim resursima je od ključnog značaja za regulatornu reformu, unaprijeđenje poslovnog ambijenta i jačanje konkurentnosti crnogorske privrede“, zaključuje se u saopštenju.\nEliminisati slabosti u zdravstvu\nCilj reforme u zdravstvu je eliminisanje postojećih slabosti, saopšteno je nakon sjednice Vlade i poručeno da će se, kroz nove procese, zdravstveni sistem drugačije organizovati, ostvarujući pritom finansijske rezultate.\nKako je saopšteno iz Vlade, strukturna reforma u sistemu zdravstva podrazumijeva poboljšanje i unaprjeđenje na mjestima prepoznatih slabosti sistema, čime se želi postići finansijski održiv zdravstveni sistem, koji uz efikasnost pruža odgovarajući kvalitet za sve korisnike usluga.\n„Cilj reforme je da se te slabosti eliminišu, a da se kroz nove procese sistem drugačije organizuje, ostvarujući pritom ekonomske i finansijske rezultate“, kaže se u saopštenju.\nNavodi se da su predviđene mjere vu toj oblasti fokusirane, između ostalog, na kontinuirano podizanje nivoa stručnosti, unapređenje upravljanja u zdravstvenim ustanovama, kao i reformu modela finansiranja.\nU saopštenju se kaže da je za postizanje cilja održivog ekonomskog rasta i ukupnog progresa društva potrebna racionalnija, efikasnija, bolje motivisana administracija, uz istovremeno jačanje sistema nadzora i odgovornosti za preuzete obaveze, od nivoa rukovođenja do svakog radnog mjesta u administraciji.\nNavodi se da su predložene mjere administrativne reforme koncipirane tako da dovedu do kvalitetnije organizacione, funkcionalne i tehničke povezanosti unutar i između nadležnih organa, kvalitetne, efikasne razmjene podataka i informacija, efikasnosti postupaka, kao i do kvalitetnijeg zadovoljavanja prava i interesa privrednih subjekata, crnogorskih građana i stranaca.\n„Đukanović je izrazio zadovoljsvo sadržajem i kvalitetom rasprave i usaglašenih rješenja i naglasio da se u narednom periodu Vlada u cjelini mora snažno i odgovorno usredsrediti na dosljednu realizaciju postavljenih reformskih ciljeva“, dodaje se u saopštenju.


Administracija američkog predsjednika Donalda Trampa stavila je prošlog mjeseca “Hauvej” na crnu listu zbog čega ne može da sarađuje sa američkim kompanijama poput “Alfabez ink” čiji je sistem “Android” korišten u mobilnim telefonima kineskog giganta.\nPrema podacima VIPO, “Huavej” je podnio zahtjev za registraciju zaštitnog znaka “Hongmeng” u zemljama poput Kambodže, Kanade, Južne Koreje, Novog Zelanda i Perua.\n“Huavej” je optužen za bankarsku prevaru kako bi izbjegao američke sankcije uvedene Iranu i opstrukciju pravde.\nPošto se nalazi na crnoj listi druge kompanije iz SAD ne mogu da prodaju ili prenose svoju tehnologiju “Huaveju” sem u slučaju da posjeduju posebnu dozvolu.\n“Huavej” negira krivicu i tvrdi da su neosnovane tvrdnje da predstavlja bezbjednosnu prijetnju SAD. Srna/Rojters\nTagovi: donald tramphuaweioperativni sistemVIPO\nDeutsche Telekom poručio da će i dalje raditi s Huaweijem


Festival sola predstavio umetnike iz Evrope i Srbije\nTanjug 30. maja 2022. 10:33\nBEOGRAD – Druga edicija Festivala sola, koji je održan prethodnog vikenda, od 27.do 29.maja, u organizaciji Instituta za umetničku igru tokom tri dana predstavljena je beogradskoj i novosadskoj publici u Narodnom muzeju Srbije, Kulturnoj stranici Barka u Novom Sadu, Muzeju savremene umetnosti u Beogradu i paviljonu Kulturnog centra Beograda na Cvetnom trgu.\nPredstavljeni su radovi umetnika iz Belgije, Francuske, Austrije, Mađarske i Srbije koji, su izvedeni u formi solo koreografije i performansa.\nSelektovani radovi predstavljaju savremena istraživanja umetnika koji su svojim snažnim izrazom pred publikom predstavili svoja najitimnija promišljanja o svetu u kom žive i deluju, koristeći telo kao osnovni nosilac značenja u jednoj od najzahtevnijih umetnickih izvođačkih disciplina – solo izvedbi.\nU petak u Narodnom muzeju Srbije su predstavljeni radovi Barbare Matijević i Giušepe Ćico iz Francuske i Cašiel Gaube iz Belgije.\nDrugi dan se održao u prostoru Kulturne stanice Barka u Novom Sadu gde je predstavljena plesna kompanija Pablo and Guy iz Austrije.\nPublika je sinoć u Muzeju savremene umetnosti u Beogradu imala prilike da vidi solo radove Rite Gobi iz Mađarske i Guilhem Ćatir iz Belgije.\nPoslednji performans je izvela srpska umetnica Joana Knežević u paviljonu Kulturnog centra Beograda na Cvetnom Trgu pod nazivom „Ne tvoja Barbi“.


Nagrada "Miloš Žutić" Petru Kralju\nSvečanost uručenja Nagrade „Miloš Žutić“ Petru Kralju,Jugoslovensko dramsko pozorište, 9.6.1995.\n(Ljuba Tadić, Ljubomir Simović i Petar Kralj), foto: Vesna Pavlović\n(Foto: Vesna Pavlović)\nPrvu glumačku Nagradu „Miloš Žutić” žiri u sastavu: Ljubomir Simović, književnik, predsednik, Ksenija Jovanović, glumica, Ognjanka Ognjanović Žutić, glumica, Svetislav Goncić, glumac i Radoslav Dorić, reditelj, na svom sastanku održanom 10.5.1995. godine, jednoglasno je dodelio dramskom umetniku Petru Kralju, za ulogu Normana u predstavi Garderober Ronalda Harvuda, u izvođenju Jugoslovenskog dramskog pozorišta.\nŽiri za dodelu novoustanovljene Nagrade za glumačku kreaciju „Miloš Žutić” sastajao se dva puta. Nakon što se upoznao sa odredbama Pravilnika i izanalizirao predstave izvedene od ustanovljenja Nagrade do danas, Žiri se saglasio da se Nagrada mora dodeliti onome ko će svojim značenjem i umetničkim rezultatom ne samo opravdati njen značaj, nego i postaviti visok kriterijum i nivo koji će i nadalje biti odrednica i obaveza pri odlučivanju o nagrađivanju.\nPolazeći, dakle, od tako postavljenih kriterijuma, Žiri je našao puno opravdanje da se Nagrada „Miloš Žutić” dodeli Petru Kralju, glumcu koji je izgradio svoj sopstveni stil poetskog glumačkog izražavanja koji podrazumeva veliku, dobro izgrađenu i uvek kontrolisanu skalu od najtananijih tonova do najžešćih erupcija emocija, uvek zaokružen svet jasno definisanih i čistih umetničkih misli.\nNiz godina Petar Kralj uvek svežim, minucioznim i iznad svega osobenim glumačkim sredstvima gradi svoje uloge i likove, na svim pozornicama na kojima igra. Posvećen i predan do kraja, bez ostatka svom glumačkom pozivu, glumac i samo glumac, Petar Kralj vremenom lagano prerasta u onu svima nama tako znanu i dragu metaforu za čitavu pozorišnu umetnost. Umetnost velike jednostavnosti – ko do nje stigne.\nUloga Normana u predstavi Garderober jasno nas upućuje na ove kvalitete, pa je svojom zaokruženošću i poetikom bila povod da se Žiri opredeli jednoglasno za dodelu ovogodišnje Nagrade.\nUvereni smo da je Nagrada u pravim rukama.


Nakon gasa, veći računi i za Toplane Sarajevo\nRedakcija 30.04.2019 13:51\n“U momentu kada zvanično dobijemo odluku Vlade Federacije BiH sa novom cijenom prirodnog gasa, organi upravljanja preduzeća će postupiti prema važećem tarifnom sistemu. Bit će izrađena kalkulacija nove cijene cetralnog grijanja koja bi bila usklađena sa novom cijenom prirodon gasa i putem Ministarstva komunalne privrede i infrastruktura KS će biti upućena u daljnju proceduru. Konačnu odluku o promijeni cijene centralnog grijanja donosi Vlada KS na prijedlog neovisnog stručnog tijela”, pojasnio je Ljubuškić.\nIstakao je da će Toplane o svakoj promijeni cijene centralnog grijanja blagovremeno informisati svoje korisnike.\nPrethodni članakHalima je prva žena koji nosi burkini u časopisu Sports Illustrated\nNaredni članakLideri šest zemalja zapadnog Balkana 8. maja u Sarajevu


Centar će biti u jednom od napuštenih pogona "Agrokomerca"\nPrivremeni centar za smještaj ilegalnih migranata bit će u Velikoj Kladuši, unatoč protivljenju lokalnih vlasti, odlučile su u četvrtak vlasti u BiH.\nCentar će biti u jednom od napuštenih pogona "Agrokomerca" koji se nalazi u velikokladuškoj općini, priopćio je operativni stožer Vijeća ministara zadužen za ilegalne migracije.\nIz Vijeća ministara najavili su samo kako će idućeg tjedna početi radovi na rekonstrukciji učeničkog doma u Bihaću u kojemu već borave migranti i na opremanju napuštene vojarne "Ušivak" u mjestu Hadžići kod Sarajeva koja će također biti centar za smještaj nekoliko stotina migranata.\nZa smještaj migranata, prvenstveno svega žena i djece bit će osposobljen i hotel "Sedra" kod Cazina gdje bi trebalo boraviti oko 200 najugroženijih.\nOperativni stožer procijenjuje kako pritisak migranata na istočnu granicu BiH raste, ali i kako pojačanja upućena graničnoj policiji daju rezultate što je vidljivo po znatno većem broju migranata koji su vraćeni s granice pri pokušaju ilegalnog ulaska u BiH.\nFoto: 1. Maja Sever


EHF dao rok do 17. novembra Norveškoj da se izjasni „MOŽE ILI NE?“ – Balkan-Handball.com\nHome / Ženski rukomet / EHF dao rok do 17. novembra Norveškoj da se izjasni „MOŽE ILI NE?“\nEHF dao rok do 17. novembra Norveškoj da se izjasni „MOŽE ILI NE?“\nDa li će Evropskog prvenstva za dame biti u Norveškoj, biće poznato do narednog utorka, 17. novembra, objavila je Evropska rukometna Federacija.\nProtokoli Vlade Norveške vezani za COVID-19 praktično onemogućavaju igranje sportskih takmičenja, s obzirom da trenutno po njima, jedan pozitivan test na koronu izbacuje čitav tim sa turnira, što je praktično katastrofalna situacija za takmičenje poput EURO 2020.\nNorveška još uvek nije dala odgovor EHF da li taj protokolo može biti izmenjen i prilagođen realnosti. EHF je objavio da će odgovor tamošnje Federacija, može ili ne organizovati EHF EURO 2020, sačekati do 17. novembra.\nU Trondhajmu, isto kao Herningu, planirano je da igraju dve grupe preliminarne faze. Tamo su smeštene grupe C i D, Holandija, Mađarska, Srbija i Hrvatska, odnosno, Rumunija, Norveška, Nemačka i Poljska.\n← Prethodni članak Obradović izabrao 22 kandidatkinje za EURO 2022\nNaredni članak → Đer zatražio odlaganje meča protiv Budućnosti


Treća šansa za prebijanje dugova - Glas Srpske\nMilijana Latinović 14.06.2021 07:24\nBANjALUKA - Privrednici i javni sektor u Republici Srpskoj do sada su kompenzovali skoro 970 miliona maraka obaveza i potraživanja, a već sutra pred njima je treća ovogodišnja šansa.\nPrema podacima objavljenim na Banjalučkoj berzi, unos obaveza za treću ovogodišnju multilateralnu kompenzaciju počinje danas.\n- Učesnici kojima su preostala nekompenzovana potraživanja nakon sprovođenja multilateralne kompenzacije mogu u utorak do 24 časa zaključivati multilateralne cesije i ciljane dodatne kompenzacije, a dva dana kasnije mogu zaključivati javne prodaje potraživanja - navedeno je na internet stranici Banjalučke berze. Podsjećaju da učesnici mogu prijavljivati i potraživanja prema privrednim subjektima iz FBiH koji su registrovani u sistemu berze te dodaju da se spisak sa subjektima iz FBiH nalazi na internet stranici Banjalučke berze.\nKomentarišući činjenicu što su iz kompenzacije u kompenzaciju sve mršaviji rezultati i sve manje učesnika, predsjednik Područne privredne komore Banjaluka Goran Račić ističe za “Glas Srpske” da je najveći problem u tome što nema i dalje modela kako “natjerati” sve učesnike na tržištu da prijavljuju svoja potraživanja.\n- Veliki broj kompanija i dalje ne prijavljuje potraživanja iako imaju obavezu. Na nama je da sa Vladom RS i Poreskom upravom Srpske iznađemo mogućnosti kako bi na neki način prisilili sve učesnike u poslovnom prometu da koriste ovu mogućnost koja je i zakonska obaveza. Iz iskustva vidimo da se od ukupnog broja ne prijavljuje ni 15 odsto učesnika na tržištu i to je razlog što svaki put imamo sve skromnije rezultate na kompenzacijama - rekao je Račić.\nDodao je da kada se pogleda lista učesnika na kompenzacijama, uvijek su to ista preduzeća, lokalne zajednice ili zdravstvene ustanove.\n- Osim što se ne prijavljuje dovoljan broj učesnika, imamo i žalbe pojedinih učesnika, da neke kompanije prijave svoje obaveze, pa potom povlače što je nedopustivo - rekao je Račić.\nSistem multilateralne kompenzacije zasnovan je na prijavljivanju obaveza i potraživanja, a iako je to zakonska obaveza mnogi subjekti i dalje izbjegavaju da prijave obaveze čime su umanjeni i efekti prebijanja dugova. Prva kompenzacija održana je u oktobru 2015. godine. Najbolji rezultat do sada ostvaren je 2017. godine kada su se privrednici i javni sektor rasteretili za 195,64 miliona maraka. Gledano po godinama, najlošiji rezultat ostvaren je 2018. godine kada je “prebijeno” svega 95,82 miliona maraka obaveza i potraživanja.\nSamo dvije godine kasnije zakon je pretrpio izmjene kako bi na osnovu iskustava iz prve obavezne multilateralne kompenzacije bio unaprijeđen kompletan sistem.


Banjalučka berza je omogućila praćenje trgovanja na dva načina. U zavisnosti od vaših potreba izaberite jedan od dva modela:\nBL berza observer stanica\nBL berza on-line\nBL berza observer stanica je software za praćenje trgovanja na Banjalučkoj berzi u realnom vremenu. Zbog svojih karakteristika namijenjen je profesionalnim investitorima, analitičarima i investicionim menadžerima. Da bi ste mogli koristiti observer stanicu Banjalučke berze neophodno je da posjedujete računar sa minimalnim sljedećim karakteristikama:\nImate dvije mogućnosti konekcije na server berze. Prvi je putem direktnog broja 051/333-100, a drugi preko vašeg internet provajdera. Ukoliko se odlučite za prvu varijantu tu vam nije potrebna fiksna IP adresa, ali vam je potrebna ISDN linija. Ukoliko se odlučite za drugu varijantu konekcije morate od vašeg internet provajdera tražiti da vam dodjele fiksnu IP adresu.\nMjesečna naknada za korišćenje stanice observera iznosi 150 KM (75 EUR).\nBanjalučka berza daje popust za korištenje sistema BL berza observer stanica korisnicima:\n3 mjeseca 400 KM (205 EUR)\n6 mjeseci 800 KM (409 EUR)\n12 mjeseci 1.500 KM (767 EUR)\nBL berza on-line je sistem za distribuciju berzanskih podataka preko interneta uz kašnjenje od samo 15 sekundi. BL berza on-line 24 časa dnevno pruža berzanske informacije koje se tiču pregleda naloga po cijenama i narudžbama, zaključenih poslova i istorijskih podataka za sve hartije od vrijednosti uvrštene na Banjalučkoj berzi. BL berza on-line je dostupan preko interneta gdje god da se nalazite: u kancelariji, kući, na službenom putu, na odmoru... Upotreba je jednostavna i dovoljno je da se na portalu Banjalučke berze www.blberza.com logujete sa korisničkim imenom i lozinkom koju ćete dobiti od Banjalučke berze. BL berza on-line namijenjen je akcionarima, investitorima, analitičarima, investicionim menadžerima i svima koji žele imati brze i tačne informacije sa Banjalučke berze.\nMjesečna naknada za pristup sistemu BL berza on-line iznosi 50 KM (25 EUR).\nBanjalučka berza daje popust za korištenje sistema BL berza on line korisnicima:\n3 mjeseca 135 KM (69 EUR)\n6 mjeseci 250 KM (128 EUR)\n12 mjeseci 450 KM (230 EUR)\nUkoliko želite da se pretplatite za pristup sistemu BL berza on-line popunite zahtjev za pretplatu i pošaljite na faks broj + 38751326056 ili e-mail Banjalučke berze (info@blberza.com) ili se obratite svom brokeru.


Jovanović: Sistem se ne može promeniti na lažnim izborima - Politika - Dnevni list Danas\nPočetna » Politika » Jovanović: Sistem se ne može promeniti na lažnim izborima\nJovanović: Sistem se ne može promeniti na lažnim izborima\nPotpredsednik Narodne stranke Nikola Jovanović izjavio je danas se „korumpirani, izopačeni i neefikasni sistem“ ne može promeniti na izborima koji će biti održani pod nepoštenim uslovima niti se na taj način mogu rešiti problemi građana.\n4Piše: Beta 14. januara 2020. 21.09\nNikola Jovanović Foto: FoNet/ Zoran Mrđa\n„Ako se svi ne izborimo za fer izborne uslove, uvek ćemo istu vlast i iste probleme. Stranke koje će učestvovati na izborima pod ovim uslovima daju veštačko disanje naopakom sistemu“, rekao je Jovanović televiziji Nova S, u emisiji u kojoj je učestvovao sa predsednikom opštine Novi Beograd Aleksandrom Šapićem.\nJovanović je povodom Šapićeve najave da će izaći na izbore, rekao da se bez promene vlasti na gradskom i republičkom nivou ni u Novom Beogradu ne mogu rešiti najveći problemi, poput ukidanja zelenih i javnih površina, bezbednosti u školama, ugrožavanja vodoizvorišta i manjka škola i obdaništa.\n„Bez poboljšanja izbornih uslova ne možemo pobediti režim i rešiti suštinske probleme koji tište gradjane“, naveo je Jovanović.\nJovanović je rekao da je predsednik Srbije Aleksandar Vučić odbio da prihvati zahtev za fer izborne uslove i da sada vrši kontrolu štete smanjenjem izbornog cenzusa sa pet odsto na tri i „simuliranjem“ demokratskog procesa.\n„Spuštanje cenzusa je kozmetička mera. Glavno pitanje je da li ima slobodnih izbora i da li građani od svoje države mogu da očekuju takve izbore. Nije važno da li je cenzus tri ili pet odsto, nego da li u Srbiji imamo normalan politički život, a postojeći izborni uslovi to sprečavaju“, dodao je Jovanović.\nJovanović je ocenio da je snižavanje cenzusa taktički potez režima, koji je Vučić povukao jer nije uspeo da baci prašinu u oči evropskim parlamentarcima i domaćim posrednicima, niti je uspeo da stvori razdor u Savezu za Srbiju.\n„Vučićev motiv je nastavak fasadne demokratije i privida normalnosti, kako bismo zaboravili da samo vlast u Srbiji organizuje demonstracije protiv opozicije i štrajkuje glađu protiv opozicije“, rekao je Jovanović.\nIzbori, Nikola JovanovićBeograd\nJovanović: Nezakonita ovlašćenja kontrolora u gradskom prevozu\nMarko Đurišić (UDS): U Srbiji ne postoje uslovi za fer i poštene izbore, ali ćemo izaći na njih\nKapetan Dragan najavio učešće na republičkim izborima sa svojom listom\n15. januara 2020. u 01.40\nIn laznom opozicijom\n15. januara 2020. u 08.31\nNarod koji i a Vucica ne treba da se brine za svoju propast-ona je sigurna.\n15. januara 2020. u 11.23\nŠta tek reći za 2002. 2004. 2006. 2008. 2009. 2010. 2012???Doveli su nas ovi tvoji do ambisa, a sad se pitate zašto vas narod neće,pa lupetate svašta…\nMilan Dodig kaže:\n15. januara 2020. u 11.26\nSistem se ne moze promeniti JER SU LJUDI ISTI ( ili VEOMASLICNI) !!!


Vesti online / Vesti / Srbija / Prokuplje: Požar još bukti\nProkuplje: Požar još bukti\nPožar koji je zahvatio oko 200 hektara šume i niskog rastinja na Rgajskom Visu u opštini Prokuplje, još bukti i nije pod kontrolom, izjavio je načelnik Sektora za vanredne situacije u Prokuplju Srđan Mitrović.\nFoto - arhiva: Požar kod Prokuplja još nije pod kontolom\nVatru još ne možemo da kontrolišemo iako smo u gašenje uključili svo raspoloživo ljudstvo, rekao je Mitrović.\nOn je objasnio da su u gašenju požara koji je pretio da zahvati seoske kuće u kojima živi 150 uglavnom starijih meštana, tokom vikenda pomagalo i 20 pripadnika Vojske Srbije i ruske letelice koje su u više navrata gasile požar iz vazduha.\n* Požar kod Surdulice, panika među ljudima\n* Tara: Ruski avioni u borbi sa vatrom\nSituacija je teška jer na ovako visokoj temperaturi vetar veoma brzo prebacuje vatru sa jednog na drugi kraj šume tako da su i ona zgarišta koja smo ugasili ponovo potencijalne velike buktinje, rekao je Mitrović.\nOn je dodao da danas u gašenju neće moći da im pomažu ruski avioni ali da je dobra vest da je 30 vatrogasaca koji su danonoćno na zadatku uz veliki napor uspeli da zaustave vatru koja sada direktno ne ugrožava kuće u selima.\nNa ovako nepristupačnom terenu uz visoke dnevne temperature svako zgarište je nova pretnja, tako da je situacija sa požarom na ovoj lokaciji potpuno nepredvidiva, istakao je Mitrović.\nHRONIKA Požar u okolini Raške: Vatrogasci i meštani gase vatru\nHUMANITARNI MOST Vatrena stihija progutala teško stečenu imovinu


Sejdić: I bez rata BiH je logor smrti, nikad nije bilo više bijede – PressMedia.ba\nPredsjednik Romskog informativnog centra Dervo Sejdić uputio je otvoreno pismo administracijama Evropske unije, Sjedinjenih Američkih Država i Bosne i Hercegovine.\n-Poštovana gospodo zabrinuti, vi iz EU administracije, vi iz SAD administracije, vi političari Bosne i Hercegovine, ukoliko što hitnije ne zaustavite ratnohuškačku retoriku u Bosni i Hercegovini, Romi, ali vjerujem i mnogi drugi građani, napuštaju ili će napustiti Bosnu i Hercegovinu, naveo je.\nSejdić kaže da dok se zvaničnici sastaju po Washingtonu, Briselu, Beogradu, Zagrebu i Sarajevu i iskazuju svoje zabrinutosti, bez nade u rješavanje političke, ekonomske i socijalne krize sve je češće pitanje, koje čak i djeca školskog uzrasta postavljaju – “Hoće li biti rata?”.\n-Romska zajednica, kao i veliki broj građana Bosne i Hercegovine nikada nisu živjeli u većoj bijedi i siromaštvu, a sve zahvaljujući blokadama i nacionalističkoj retorici. Naša djeca i mi sami naučili smo prolaziti kroz glad i bijedu, siromaštvo i isključenost, ali nećemo više dopustiti da zbog vaših ličnih i političkih interesa sutra ginemo i umiremo jer se vi ne možete dogovoriti, dodao je Sejdić.\n-Počnite se baviti rješavanjem stvarnih problema, ove teške ekonomske krize, koja će svakim danom biti teža i gora. Poštovana gospodo evropski i svjetski zvaničnici, poštovana gospodo bh. političari, niko od vas neće biti u mogućnosti zaustaviti građane Bosne i Hercegovine na granicama Evropske unije, pa makar ih ogradili bodljikavom žicom ili betonskim zidovima, jer više nećemo čekati da se smilujete i spašavate nas iz logora smrti, naveo je i pismo potpisao zabrinuti građanin Dervo Sejdić.


Di Frančesku odzvonilo, spremna i zamena - Sportske.net\nNeće se još dugo zadržati na klupi tima iz Đenove.\nSuze pod Lanternom, gradski rivali u istom danu menjaju trenere!Suze pod Lanternom, gradski rivali u istom danu menjaju trenere!Serija A - Milan se mučio u Đenovi, Rejna Đampaolu kupio još malo vremena!Neuništivi Abate se vraća na "Čizmu"?Arsenal se ne šali, Englezi nude čitavo bogatstvo za nekadašnjeg akademca?\nEuzebio di Frančesko je ovog leta preuzeo Sampdoriju, ali već nakon sedam kola bi mogao da ostane bez posla.\nBivši trener Rome i Sasuola je kao trener Dorije doživeo šest poraza u prvih sedam kola Serije A, pa je ekipa sa "Luiđi Ferarisa" zakucana za dno tabele sa samo tri osvojena boda.\nUprava je izgubila strpljenje, u narednim satima održaće sastanak sa trenerom kako bi pronašli najbolje rešenje oko raskida ugovora.\nPoznato je i ko bi trebalo da ga nasledi, u pitanju je Stefano Pioli, ali bivši trener Lacija, Intera i Fiorentine je na listi želja gradskog rivala Đenove, a čeka i da se reši situacija sa trenerom u Milanu, kako se nada da bi mogao da dobije posao i na "San Siru".


Partizan do pobede kroz trojke u odsudnim momentima | Double - Double\nPartizan do pobede kroz trojke u odsudnim momentima\nNovember 26, 2016 Nemanja T.\tLeave a comment\nPartizan je sa 86:79 savladao Mega Leks. Najbolji u pobedničkom timu bili su Hečer sa 16 poena, Birčević sa 15 poena i 5 skokova, Luković sa 12 poena, 10 skokova i 4 blokade i Veličković sa 10 poena i 6 skokova. U poraženom timu nakbolji su bili Jaramaz sa 16 poena i 5 asistencija, Zagorac sa 15 poena, 5 skokova i 5 asistencija, Novak sa 12 poena i 5 asistencija, Kaba sa 11 poena i 8 skokova i Mušidi sa 11 poena.\nMega je odigrala odlično u napadu u prvoj četvrtini. Poenima iz reketa napravili su razliku na početku, a u drugoj polovini ovog perioda poenima iz prodora dodali su pogođene trojke. Partizan je imao napadački vrlo loš utakmice, sredinom prve četvrtine poboljšali su igru u odbrani i počeli da pogađaju kako spolja, tako i iznutra i tako obaraju prednost Mege. Mega u završnici ovog perioda kažnjava nove promašaje Partizana i pravi prednost od 20:26.\nU drugoj četvrtini Mega je živela od šuta za tri poena, ali su ih istovremeno promašaji za tri poena i sa slobodnih bacanja koštali gubitka prednosti. Partizan je zaostatak sustizao poenima iz prodora i ofanzivnog skoka, uspeo da na kratko preokrene, ali se na poluvreme otišlo sa rezultatom 42:42. Veliki broj dosuđenih faulova i početničke greške na obe strane ubijale su ritam utakmice u prvom poluvremenu.\nSkokovkma i blokadama Luković je obezbedio Partizanu kontrolu oba reketa u trećoj četvrtini. Mega je morala da se oslanja na šut spolja, a kada je realizacija pala uz nešto veći broj grešaka počeli su da zaostaju za Partizanom. Crno-beli su poenima iz reketa i tranzicije održavali prednost, ali je za veće odvajanje bio potreban precizniji šut za tri poena. U poslednji period se ušlo sa rezultatom 62:57.\nPartizan je nastavio da kontroliše skok i poentira iz reketa u poslednjoj četvrtini. Realizacija unutrašnje igre i šuta spolja Mege je oscilirala, sa njom i rezultat. Rani izlazak iz bonusa zadavao je velike probleme crno-belima, ali je u presudnim momentima proradio šut za tri poena kojim je Partizan sačuvao prednost i pobedu.\ntagged with ABA liga, KK Partizan, mega leks


Bratić: NSRS se bavi nečim što nije u njenoj nadležnosti – Klik Jajce\nPoslanik Poslaničke grupe “Zajedno za BiH” u Narodnoj skupštini Republike Srpske (RS) Senad Bratić (SDA) ukazao je danas da je nepotrebno današnje posebno zasjedanje entitetskog parlamenta o Ustavnom sudu BiH.\n“Narodna skupština RS-a se bavi nečim što nije u njenoj nadležnosti”, rekao je Bratić novinarima u Banjoj Luci.\nRekao je da žali da predlagač Zakona o poljoprivrendom zemljištu RS nije uvažio njihove primjedbe prilikom usvajanja tog zakona, već je morao da reaguje Ustvani sud BiH, koji je ocijenio da njegov član 53. nije u skladu s Ustavom.\n“Vlasnik državne imovine na prostoru oba entiteta i Brčko Distrikta je država BiH. Ustvani sud BiH nije ništa oduzeo, niti nešto dao, već je samo ocijenio povredu ustavnosti u Zakonu o poljoprivrednom zemljištvu RS”, rekao je Bratić.\nNa to će ukazati i na posebnoj sjednici entitetskog parlamenta o, kako je rečeno, antidejtonskom djelovanju Ustavnog suda BiH.\nU Banjoj Luci je danas održan i konsultativni sastanak lidera političkih partija iz RS-a, kojem nisu prisustvovali predstavnici Bošnjaka, niti su bili pozvani.\nObjava Bratić: NSRS se bavi nečim što nije u njenoj nadležnosti pojavila se prvi puta na Jajce Online.\nRelated Topics:baviBratićfeaturedJajce OnlinenadležnostinečimnijenjenojNSRSšto\nHujdur: Rok za rješenje mostarske deponije do petka, inače promijenit …


President Somborska je meki, beli sir izvanrednog ukusa koji se proizvodi po tradicionalnoj recepturi President somborske mlekare, staroj skoro 30 godine.\nPresident Somborska se pravi od prvoklasnog kravljeg mleka sa vojvođanskih pašnjaka i vodeći je brend sireva na tržištu Srbije. Svežinu proizvoda čuva kvalitetno pakovanje – posude od 250g, 500g, 900g i 10kg a potrošači ovaj izvanredni sir mogu naći u prodavnicama i na Delikatesu.\nPresident Somborska se tradicionalno, pored salata, servira kao "meze" uz suvo meso, pršutu i druge mesne delikatese i tako vašu svakodnevnu trpezu, ali i onu tokom specijalnih prilika, čini bogatijom.\nTradicionalna receptura somborske mlekare, stara skoro 30 godina, vrhunski ukus i kvalitet ovog sira, osigurale su Somborskoj ulazak u porodicu najboljih svetskih sireva President. President, vodeća robna marka sireva u svetu koja okuplja i potrošačima širom Evrope i sveta nudi najfinije autohtone sireve tradicionalnih receptura, podržava prodaju President Somborske i van granica naše zemlje i čini je regionalno i međunarodno poznatim belim sirom.\nPresident Somborska – samo ime je novo, sve ostalo je isto!\nEnergetska vrednost 874kJ (210 kcal) -\nProteini 12,0 g -\nUgljeni hidrati 3,5 g -\nMasti 17,5 g -\nKrem Kajmak • President Somborska\nSalata sa Orzo pastom i President Somborskom\nMaslac • President Somborska


29, Mart 2021.\nNet Zero Pledge strategija\nPrema skorašnjim podacima EU više od 50% ukupne emisije svih gasova sa efektom staklene baste (GHG gasovi), a pre svega ugljen-dioksida, potiče iz sektora građevine. S obzirom da se potražnja za građevinskim materijalima kontinuirano povećava, rešenje za održivu gradnju nameće se kao neminovnost.\nKompanija LafargeHolcim se, u skladu sa Pariskim sporazumom usvojenim pri Ujedinjenim nacijama 2015. godine, obavezala na nultu neto emisiju CO₂, sprovodeći korpus mera koje daju ozbiljne i merljive rezultate. Kako na globalnom nivou, tako i lokalno, u svim zemljama u kojima je kompanija prisutna, radi se na smanjenju uticaja industrije na životnu sredinu na različite načine, između ostalog i kroz razvoj portfolia ka paleti proizvoda sa što manjom emisijom štetnih gasova.\nDomaćem tržištu je tokom prethodnog perioda predstavljen novi set lokalno razvijenih proizvoda koji se odlikuju smanjenim sadržajem CO₂ po toni materijala, sa tendencijom da se u budućnosti razvoj proizvodne palete usmeri ka nultoj emisiji ugljen-dioksida. U pitanju su sledeći proizvodi\nCEM II/B-M(S-V)42,5N LH → cement niske toplote hidratacije, odlikuje se najnižom emisijom CO₂ po toni materijala u portfoliu naših rinfuznih proizvoda.\nEstrihBet → vezivo namenjeno za izradu mašinskih košuljica, sadrži i do 35% manje CO₂ po toni proiyvoda u poređenju sa materijalima kojima se standardno izvode košuljice.\nBeobond C30 → vezivo za stabilizaciju, čijom se kontrolisanom proizvodnjom emisije CO₂ umanjuju do 25% u poređenju sa istom količinom cementa koji se uobičajeno koristi za stabilizaciju..\nTokom prethodne godine u okviru sektora Lafarge Beton razvijaju se i “zeleni betoni” u LH Grupi prepoznatljivi kao ECOPact betoni, čije je zvanično predstavljanje domaćem tržištu predviđeno za april tekuće godine, mada je Lafarge beton sa samnjenim CO₂ otiskom već u upotrebi. Naime, na trenutno najvećem gradilištu u zemlji – fabrici LingLong Tire u Zrenjaninu, od zimus se koristi specijalno dizajniran beton za šipove, Agilia Piles, koji se odlikuje 30% manjim sadržajem ugljen-dioksida u odnosu na klasičan beton za šipove.\nBorba za očuvanje životne sredine i minimalizovanje uticaja industrije na klimatske promene predstavlja ključnu strategiju u okviru LH kompanije, kako globalno, tako i u Srbiji. Pored niza mera koje su preduzete, među kojima je i razvoj portfolia ka paleti proizvoda sa što manjom emisijom štetnih gasova, predstoji i edukacija domaćeg tržišta, a u cilju prihvatanja i implementacije “zelenih proizvoda”. .\nOhrabruje činjenica da građevinska industrija u Srbiji polako prepoznaje značaj i benefite materijala sa smanjenom emisijom ugljen-dioksida, kako zbog performansi samih proizvoda, tako i zbog pooštravanja kriterijuma koji se odnose na uticaj građevinskih materijala na životnu sredinu. Takođe, sve naglašenije prisustvo stranih investitora, koji dolaze iz sredina sa usvojenim standardima zelene gradnje, sa očekivanjima da se isti primene i na našem tržištu, svakako će u narednom periodu povećati potražnju za ekološki prihvatljivim proizvodima, na koju Lafarge ima spreman odgovor u vidu „zelenih materijala“ na čijem razvoju i implementaciji se predano radi.


Počele edukacije iz oblasti preduzetništva: BRiO Business Academy | Banjaluka.net\nInovacioni centar Banja Luka započeo je sa programom BRiO Business Academy, koji ima za cilj pružanje podrške razvoju poslovnih ideja mladih osoba.\nPoziv za učešće u programu je bio otvoren do 17. novembra, a nakon procesa selekcije odabrano je 10 ideja za učešće. Obuka je počela 22. novembra i odvija se u hibridnom modelu. Dio učesnika pohađa obuku u prostorijama Inovacionog centra Banja Luka, a dio učesnika onlajn, putem zoom aplikacije, budući da imamo učesnike koji nisu iz Banjaluke.\nUčesnici su u prethodnom periodu slušali predavanja na temu izrade poslovnog plana, analize tržišta i potencijalnih kupaca, te pregovaračkih i prodajnih vještina.\nNa temu finansija (tok gotovog novca i upravljanje novcem, dobit i gubitak, bilans stanja, budžetiranje i prognoziranje toka novca) imali su priliku da rade sa Dijanom Medan, specijalistom za odobravanje kreditnog rizika u UniCredit Bank Banja Luka, koja podržava realizaciju ovog programa u sklopu njihovog programa bankarstvo sa društvenim uticajem. UniCredit Bank Banja Luka nastoji biti nosilac inicijativa i projekata koji će podržati zajednice i doprinijeti njihovom razvoju ka boljoj budućnosti.\n„Cilj nam je da kroz pružanje podrške edukativnim programima doprinesemo finansijskoj pismenosti budućih preduzetnika. Za početnike u biznisu, finansijski dio može da djeluje dosta komplikovano, i mi želimo da im olakšamo proces i pomognemo u razjašnjavanju osnovnih pojmova.“ – dodala je Dijana Medan.\nDo kraja programa učesnici će još raditi na temu „Marketing za male bisznise“ i „Prezentacione vještine.“ Na prvom modulu će se upoznati sa osnovama marketinga, kako bi naučili kako da se pozicioniraju na tržištu i dobiju kupce za svoje proizvode i usluge. Na drugom modulu će učiti kako da izrade prezentaciju koja će njihovu ideju predstaviti u najboljem svjetlu i kako da prezentuju svoju ideju na način da ona zadobije pažnju druge strane koja ih sluša.\nSvi učesnici će na kraju programa prezentovati svoje ideje, a najbolji će dobiti priliku da nastave da razvijaju svoj biznis uz podršku Poslovnog inkubatora Inovacionog centra Banja Luka.